url: =Wisconsin ah Vote simthakna dingin amapang Stein in sum $3.5 Million beisak ~ TK Lian :: ZOMI DAILY\nposted on 30 November 2016 at 7:16 pm UTC+9:30 Lomkholna: News, Thangkhanlian, USA, World\nNov. 30, 2016: US President Nov. 8 kitelna ah Japan’ gal lelh bangin a leh dikdek Green Party makaipi nu Jill Stein in Wisconsin ah vote sim kikna dingin huhna sum a ngahte $3.5 million phial na zang hi ci-in Wisconsin Elections Commission in Twitter panin pulak hi.\nWire transfer in Wisconsin ah vote sim kikna dingin Jill Stein in sum $3,499,689 Wisconsin Elections Commission tungah na sung hi ci-in Wisconsin Elections Commission in zan in Twitter ah na khah khia hi.\nNung kalin Jill Stein in Trump in Electoral College vote ah guakzawhna a ngahna Michigan, Pennsylvania leh Wisconsin sMichigan, Pennsylvania and Wisconsintate-te vote sim kikna dingin huhna sum ngah dingin a ngim $ 7 million lak panin $6.5 million na ngah a, Democrats party candidate Hillary Clinton in zong gum in, Wisconsin ah vote kisim kik ding a, tu-in Hillary leh Stein leh amau a gum ten Michigan leh Pennsylvania state-te ah vote sim kikna ding deih in nasia takin hanciam lai uh hi.\nTrump in a kinaihpihna pen Hillary Wisconscin ah vote 22, 177, Michigan ah vote 10,704 leh Pennsylvania ah vote 70,638 in zo (popular vote) a, ahih hangin Green Party makai Jill Stein leh Democrats Hillary in vote sim kik ding na kalh uh hi.\nRelated: Malaysia UNHCR zumpi 09 December 2016 (Friday) ni kikhakding\nHillary in bel vote a kisim kik hangin gualzawhna ngah ding lametna ka nei tuan kei a, ahih hangin hong gumte tungah ka hih theih khempeuh hih in hanciam hi’ng cih ka lah nop man hi ci hi. Trump in bel vote nei lo million tampi (illegal voters) in vote khia ahih manin tuate vote kisim kei leh popular vote (mipite vote) ah zong Hillary in hong zo lo hi ci hi.\nSource : Sputnik/The Hindu/ Thang Khan Lian\nPrevious: “Langbawm a ek ah awk” ~ Tual Khan Suan\nNext: Brazilian Football Team te tuanna tuahsia, mi 70 valsi ~ TK Lian


timestamp: atn

url: =MITE THU KHEN KEN ~ MUC\nMITE THU KHEN KEN\nAdmin 6:03:00 PM Articles, Religion Articles\nNasep na ah Chriatian te pen upna kibatpih lo te tawh buaina om thei hi.Chriatian te pen midang te tungah thukhen nuam pahpah thei, midang te nunzia khelnuam pahpah ban ah ei nunzia min hong phat leh ki ut se diak hi. Amau te gamtat hoihloh nate ah hehpih ding, theisiam ding leh kizoppih ding sang in agam tat nate uh asia apha khen pahpah mawk leng bang ci bang aa ih khua vak tang thei ding hiam? Seploh ding thu thum:\n1. Mi te mawhna a kawkding leh thukhen ding pen kei hi keng ee\n2. Nang ma khalam kiukna lobuang buaipih lua se dah in\n3. Christian lo te tawh kam kisel se ken\nPaul in 1Corinthian ah “ei leh ih pumpi ih sittel (teldot) leh thukhen na ih thuak kei ding hi” Tua ahihman in mawhna leh siatna bawl te lak ah ih om ciang in mawhna ih bawloh lam amau ten hong theih ding thupi hi. Midang te tungah na hehpihna te lakzaw in la amau te nawnkhin tuan se ken. Mi te in na upna thu hong dong aa gentheihna ding hunhoihna ngah leh nang hoihna gen ken la Topa Zeisu bangzah hoihaa aman na nuntakna bangci in hong khelhoihsak hiam cih gen zaw in. Topa Zeisu ading aa nunta nahihna lak in. Misiangtho bangkek khat in kineih se ken.Mi hong telmahmah lel ding uh hi.Na thanem na,na khaluana, mimuan zawhlohna,na lunggimna te selsel se ken la lakkhia zaw in tua hi leh mi te in na thumaan na mu ding uh hi. Tua te in midang te huzap zaw aa midang te tung khuavak lak thei zaw hi.\nMidang te tungah huzapna neih theihna ding in pawi uk te sang in pawilakna sungah ki hel zaw in. Midang te deihsakna lungsim tawh hopih in.Midang te thugen ngaisiam sawm tawntung in la huhna ki sam te tugnah na khutzeplo in zankhia in. Nisim na nuntakna ah nang sang in Zeisu midang ten amuh theihna ding in nisim thungen den in.\nMatt 7: 1-5 “Thukhenna tawh na ki peelh theih na ding un mi dangte thu na khen kei un. Bang hang hiam na cih uh leh, midang te tungah na khen uh bang in note in theukhenna na thuak ding uhi hi. Midang te napiak na uh seeng bang in no zong hong kipia kik ding hi. Na mit sung aa singluang lungngai lo in na u na nau mit sungaa ninneng tang bang hangin na en hiam? Na mit sungah singluangomnapi in na u na nau kiangah “ Na mitsungah aom ninneng tang hong paaikhiasak ning” banghang ci na hi hiam?Nang misimtat pa aw na mit suangah a om singluang paaikhia masa in. Tua khit ciang in na u na nau mitsuangaa om ninneng tang paihkhiat ding na tel muh thei ding hi.\nHih mun ah singluang leh nenno khat te in mihing mawhna leh thanem nate gen hi. Hih munah Topa Zeisu in mdang te ginatlohna te ah thukhen lo ding cia hong hilh ahi hi. Mite puatham en aa tuatawh thukhen na pen ki khial hamtang zaw hi. Hih mun ah mite damsak na ding aa huhna leh mawhsakna tawh thukhenna namnih Topa in gen hi.Damsakna ah mitang sungaa om ninthem no lakkhiatna in kicing taka muhtheihna ding hi. Thukhenpa hih leh mawhsakna leh mawhna thaman piakna ding loh buang damsakna om lo hi. Ei mitsung aa nin hong kheisak ding mit tang spcialist Doctor Zeisu ih kheisak kul hi. Ei mit a dam khit ciang in teltak khua ki mu theipan ding hi.\nDavid in Uriah zi, Bethsheba tawh mawhna vai ah Kamsang Nathan hong pai in mihau pa leh mizawng te tangthu tawh David mawhna hong pulak hi.Hih mun ah David in ama mitang sungah siluang phawklo in mihau pa mitang sungah ninthemno khat mu hi. Tua mun ah thukhen ding in hong ding hi. 2 Samuel 12: 1-7. Mitampi te pen David bang in mawhna, zongsat hoihlo tawh kidim na pi hang in mite mawhna neuno khat tungah themzong khiamnuam vetlo vive ki hihi. Topa Zeisu in tua dinmun pan ki hemkhia mengmeng in hong ci a hi hi. Kamsang Nathan in David kiang ah “tua mi hau pa pen nang an hi hi “acih ciang in David in “ Topa tung ka mawh hi” ci in thuumpah aa ki sikkikna tak tawh Topa zuan kik hi.\nAbeisa, ka khangno lai in, kum 35 kaphat masiah kei leh kei pil kisa hi.Pawlpi zong ka it mahmah hi.Kipawlna khat peuhpeuh ah ka kihel ciangin zong kalungsim takpi mah tawh tua kipawlna khantohna ding na kasem hi. Deihsakna lungsim ii phutna hang in zong a thanem khat peuh ahizong, keimuhna ah thadah ka sak khat peuh ahi zong, makai khat peuh ii khialhna leh thanemna te ka thuakzo kei thei hi. Pawlpi itna tawh hi peuhleh makai siapi kuakua ahi zong mawhna pulak mang ding, kheltheih leh kikhel sak ding cih lungsim kapaai ngei hi. Tu takciang in thukhen dinmun tawh kuamah kikhelsak zolo ding cih ka mu hi. Topa tung ka lungdam hi.Thukhen munah mun ih lak ciang in mi mawhna bek ki mu in ei mawhna ki mu lo hi. Mite tawh kilem ding sang in kisiatna ding vive tawh hun bei hi.Na mawkkawk mi pa zong ki khel ding cithadah heh semsem in suksemsem zaw thei hi. Mihing lungsim pen tungnung kituk nuam mahmah te hi hang. Siatna guamsung ah khat leh khat “ ngapmaw” cih ding longal thudang hong lut thei nawnlo hi.\nHia hun lai aa kakampau khialhna leh gamtatkhialna te Topa tung leh mite tungah ka thuum nuam hi. Reformation, kiphuahphatkikna pen thupi mahmah hi. Khialna te puahpha lo in koih ding a ci ka hi kei. Bangci puahding cih Topa hong hilhna hih bang hi a ci hi zaw ingh. Kawl puanak ah ( piat asen pyin khanah) ci hi. Ahi zong damsakna ahi ei mittang sungaa singluang kheikhia lopi in mi te mitang sung aa niinthem ki lakhia thei lo ding hi. Nang mahmah thu kikhen ma sa in.\nPawlpi cidam hen oo,


url: =Ei Christian te :: ZOMI DAILY\nposted on 21 December 2014 at 9:52 pm Lomkholna: Biakna, News, Zomi\nNote tungah a hong kihilhsa bangin ama sungah zungthuk kha un la, ama deihna bangin nungta-in, na upna uh ah khauh semsemin, lungdam takin om un.( Colosa 2:7)\nChristiante in Pasian’ deihna bangin I om theih nading in Colosa 2:7 sunga thute I zuih kul ding hi. I pianthak ciangin a man pah hi nai zenzen lo a, a kipan pan ahi hi. I pianthak ciangin I nuntakna taktak a kipan hipan zaw hi.\nChristiante “Sanginn/Skul” tawh I kibat kul hi: Ei Christiante pen a sin den dingte I hi hi. Sang a kah den dingte zong I hi hi. “Note hong kihilh bangin” ci hi. Kihilhna a omna sang I bat kul cihna hipah hi. Pawlkhatte in Kha Siangtho nei khin I hih manin kihilhhilh kul nawnlo ci thei mawk uh hi. Kihilhna, sinna om loin bangmah kithei lo ding hi. Khris mahmah leh Khris’ thu I theih nading in I sin kul den ding hi. I kihilh kul ding hi. Khris a thei tektekte I hih nading in sin den ding hi hang.\nChristiante in “singkung” tawh I kibat kul hi: Singkung in lei ah zung kha hi. “Ama’ sungah zungkha in” ci hi. Khris sungah zung a kha dingte I hi hi. A kip dingte zong I hi hi. Khris sungah zung I khak bek ciangin I kip dinga, Khris gahte I gah thei pan ding hi.\nChristiante in “inn” tawh I kibat kul hi: Inn a kilam ciangin khuam khat bek peuh tawh piang lo hi. Sikkang dal khat bek peuh tawh kicing lo hi. Siktukilh zong kisam hi. Singpek zong kisam hi. A tungkhuh ding zong kisam hi. Sual zong kisam hi. Kawm zong kiam hi. Tampi a kigawm ciang bek in inn kilam thei pan hi. A thupizaw, a thupi lozaw om loin amau’ mun tek ah thupi tek hi. Ei Christiante zong tuabang ding I hi hi. A kilam khawm dingte I hi hi. A kithek tuah dingte I hi hi. A kinang khawm dingte zong I hi hi.\nChristiante in “gun” tawh I kibat kul hi: Mun khat ah kicing/vung mawk loin, I luan khiat kul ding hi. Lungdamna thu tawh kidim let tawntung un ci hi. Tua hi a lungdamna thu I luankhiat sak kul ding hi. Lungdamna thu I genkhiat kul ding hi.\nTua ahih manin, ei Christiante in a sin den ding, zung a kha ding, inn tawh a kibang ding leh gun a bang dingin Pasian in hong deih a, tua bang zo ciat dingin Pasian in mimal kim thupha hong pia ta hen. Amen.\nPrevious: Biakna leh Tui\nNext: Tulaai Leitung Thuthang Tuamtuam Updates Dec 21, 2014


url: =Nupi Nih Ta-angthu | Storacles of Prophecy | Amazing Facts\n| Nupi Nih Ta-angthu\nThukhenna zum sung dai khipkhep iin Kumpi Solomon bek mitsuan-in kinei hi. Hih thu haksa a khangmoi kumpipa in bang hong ci khen tam ci-in a nasem te in thei nuam in om uh hi.\nInn khat sungah ate-eng khawm nupi nih in a suah kiton tapa khat tuak nei uh hi. Zan laitakin khat in a ta delhphah lum kha hi. A khanlawh ciangin ata na si ahih manin a lumpih nupinu’ ihmut laitakin ama ta si leh a lawmnu ta hing vakhek sim hi. A denciangin a khat nu hong khanglo a, asi naungek amuh ciangin dahin hong kap hi. Limtakin naungek avel ciangin ama ta ahih loh lam hong thei pah hi. Apaam ah a khat in a naungek tuun-in a tawi thipthep mu hi.\nTu-in nupi nih te kumpipa mai-ah ta kituh-in hong ding khawm uha, khat in “Hih in ka ta hi” ci-in awng hi. “A khat in hikei, asi pen nang tangek hi” ci-in nial hi.\nKumpipa in kua ta hizaw cih koici khensat ding hiam? A kinialnial laitak un kumpipa in aci-ing khat pa kiang namsau la inla hih a nungta lai naungek phel nih suah in ci-in sawl hi. Galkap pa in ciamnuihna sa-a aom leh Solomon in amah a salh gega amuh ciangin damtakin a namsau dok a, naungek a tawi nupi kiang zuan hi.\nThakhatthu-in ta nei taktak nupinu kumpipa khe phungah kidenna iin hehpihna tawh, “Naungek that kei inla, amah pia in!” ci-in ngen hi. A khat nu in, “Hih lel in ken zong tanglo ding, aman zong tanglo ding, phel nih suah in.” ci hi. Tua ciangin Solomon in lunghian om hetlo-in ta nei nupi tatak thei hi. Genkholhna ah, numei pen pawlpi cihna hi (Jeremiah 6:2). Hih tawh kizui-in pawlpi hizah atam, a nungta Tapa anei ni nununga pawlpi, koici ih theithei ding hiam? Solomon bangin eite in zong Pasian namsau ahi Ama kammal ih zat kul ding hi (Hebrew 4:12)!\n1. Mangmuhna bu in Pasian pawlpi maan hong koici lah hiam?\nMaangmuhna 12:1, 2. Tua ciangin vanah lim lamdang lian khat hong kilang hi. Puan silh bangin ni silhin, a khe nuai-ah kha omin, aksi sawmlenih a kisuan'na lukhu, a lu tungah a khu numei khat om hi. Tua numei __________ hi a, nausuah natna tungta ahih manin na sa-in a kiko hi.\nMaangmuhna 12:5. Tua ciangin tua numei in leitung minam khempeuh sik ciangkhut tawh a uk ding ta pasal khat hong nei hi. Ahi zongin tua naungek pen thakhatin kilakhia-in Pasian a tutna a tokhomah a kipaipih hi.\nLaisiangtho genkholhna sungah Pasian’ pawlpi pen nungak siangtho iin na gen hi (Jeremiah 6:2). Mangmuhna 12 sunga numei in ni, kha, aksi te silh—Pasian’ piansak ngiat khuavak te silh. Zeisu in, “Note leitung khuavak na hi uh hi.”ci hi Matthew 5:14. Ni pen Zeisu khuavak limla hi (Late 84:11; Malachi 4:2). Akhe nuai-a kha (moon) in Laisiangtho Lui a gangawh biakpiakna ii liim te a gen nuam ahi hi.\nKha (moon) in ni taang alenn kik mah bangin, gangawh biakpiakna te in hong pai ding Messiah ii khuavak alanghsak ahi hi (Colossians 2:16, 17; Hebrew 10:1). Alu tunga aksi 12 te in pawlpi kimakaihna—Laisiangtho Lui a minam 12 leh Laisiangtho Thak a nungzuipi 12 te limla ahi hi. Minam khempeuh sikciang tawh a uk ding pa pen Zeisu ahi hi (Late 2:7-9; Mangmuhna 19:13-16).\n2. “Alian gulpi san” kua hi a, aman bang sep sawm hiam?\nMaangmuhna 12:9. Tua ciangin tua tanglai gulpi, __________ahih kei leh Satan a kici, leitung mi khempeuh a khempa pen a vantung mite tawh leitungah kilawnsuk hi.\nGulpi pen Satan hi, Zeisu suah laitak-a dawi bia Rome Kumpi tungtawn a nasem pa hi. Satan in Rome gam uk Herod khutzat a, Zeisu a thah nop man bekin Bethlehem khua sunga om naungek khempeuh that sak hi (Matthew 2:16).\n3. Satan in Zeisu a zawh loh khitciangin bang piang hiam?\nMaangmuhna 12:5. Tua ciangin tua numei in leitung minam khempeuh sik ciangkhut tawh a uk ding ta pasal khat hong nei hi. Ahi zongin tua naungek pen __________ kilakhia-in Pasian a tutna a tokhomah a kipaipih hi.\nA thawhkik khitciangin Satan bat zawh lohna mun vantung Pasian’ tokhom ah kahto hi (Sawltaakte 1:9-11)\n4. Zeisu vantung a kahtoh khitciangin Satan in pawlpi bangci bawl hiam?\nMaangmuhna 12:13. __________ in leitungah a kilawnkhia khin ahihlam a kitheih ciangin ta pasal a nei nupi a delh dingin hong kithawi hi.\nSatan in a muhdah Zeisu asuk theih nawn loh ciangin, pawlpi suksiatna tawh Zeisu nasak dingin a khensat hi.\n5. A lauhuai mahmah bawlsiat hun laitakin numei koi ah tai aa? Bang tanvei sawt hiam?\nMaangmuhna 12:6. A numei pen Pasian in ama-a' dingin a bawl __________ mun gamlakah tai a, tua munah ni tul khat za nih sawmguk sung kikhoi ding hi.\nNumei (Pasian’ pawlpi) pen agal pa kiang pan abuk nadingin gampalak (a gamlatna mun leitang) ah tai hi. Ta-angthu ah mi khempeuh theih mah bangin, khuamial hun sung (Dark Ages) tengin Pasian’ mite suang kuahawm leh mun muanhuaina mun te beel-in tai kawikawi uha, biakna suahtaak nading leh papacy ii bawl siatna pan suahtaak nading zongin America dong tung uh hi. Ni 1260 ( Laisiangtho in kha 42; ahih kei leh kum 3 leh alang ci a zong agen) kum 1260 hun sungin misiangtho awn tampi te in a upna hang un si uh hi. Hih hun sungin, Pasian’ pawlpi bei hetlo a, ahizongin kumpi ciaptehna, muh theih kipawlna iin bel omlo hi. (Hilhcianna ah thulu “Kibawlsiatna Kum te” cihna na sim in.)\n6. Pasian’ pawlpi maan theih nading adang ciaptehna nam nih te in bang hiam?\nMaangmuhna 12:17. Tua ciangin tua numei tungah gulpi heh mahmah a, tua numei' __________ dangte ahi, Pasian' thupiakna zui-in, Jesuh thu-ah kiptakin a om mite a sim dingin kuankhia a,\nA beibaang Pasian’ pawlpi, a sapkhiat Ama mite in Pasian’ Thukham Sawm (Sabbath ni akihel) len ding uh hi. Tua bek thamlo-in Zeisu’ teci panna ahi khasiangtho genkholhna thu, ahih kei leh piakkhong genkholhna thu, kamsanna kha (Spirit of Prophecy) zong nei ding uh hi (Mangmuhna 19:10 *** “Kamsanna Kha thu” ). Pasian in ni nununga apawlpi pen “abeibaang” pawlpi ci-in sam hi, bang hang hiam cih leh nungzui te zuih leh doctrine tawh ading pawlpi ahih man ahi hi. “abeibaang” kammal pen puannaan bang hileh abek khat bek omlai cihna hi. Tua a omlai abek khat bek pen a puannaan taktak ii sa linlian mah ahi hi.\n7. Zeisu in Amah ih itna koici lah theih ding hong ci hiam?\nIh patna a ta-angthu sungah, itna taktak alak nu, nupi maan ahihna Solomon in a theih mah bangin Pasian’ pawlpi maan zong Ama thukham te zuih ding lunggulh-a itna tawh kipiakkhiatna tungtawnin kithei thei ding hi.\n8. Hun nunung Pasian’ pawlpi te tangko ding vantungmi thum te tangko in bang hiam?\nMaangmuhna 14:9, 10. Tua ciangin vantung mi a thumna in a masate gel hong zui leuleu-in nakpi takin, “Tua ganhing leh a lim bia-in a taltang ahih kei leh a khut tungah ciamtehna a ngah mi peuhmah in, Pasian' __________ zong dawn ding uh hi. Pasian in ama hehna ahi __________ khauh pen ama hehna hai sungah a dimtakin sung khinzo ta hi. Tua bang mite pen a siangtho vantung mite leh Tuuno mai-ah meikuang leh kat khu tawh gimna kipia ding hi.\nVantungmi thum te tangko ahi patau kohna thupuak thum te, Pasian’ pawlpi mite in Zeisu hong pai kik ma-a tangko ding ahi hi.\n9. Pasian pawlpi mite in kua tungah hih thupuak te tangko ding?\nMaangmuhna 14:6. Tua ciangin leitungah a teng mi namkim, pau namkim a zang mite tungah a tawntungin Lungdamna ding Thu gen ding a nei vantung mi khat __________ lai-ah a leeng ka mu hi.\nHun-nunung Pasian’ pawlpi mite in hih alian thupuak thum te leitung ateng minam khempeuh kiangah tangko ding uh hi.\n10. Pasian in hun-nununga Ama pawlpi ih theihtheih nadinga Laisiangtho (Ama Kammal) sungah atuam diak a hong piak thu te in bang hiam?\nA. Gampalak pan 1798 kum cianga hong kilangkhia ding uha, thuman hong tangko ding uh hi. (Mangmuhna 12:6, 13-17).\nB. Nungzuipi te hilh thumaan thu mah hong hilh ding uha, Laisiangtho tawh hong kituak ding hi. (Mangmuhna 12:17).\nC. Amau te in Thukham Sawm leh Laisiangtho Sabbath zong hong len ding uh hi. (Mangmuhna 12:17).\nD. Kamsanna kha thu zong nei ding uhi. (Mangmuhna 12:17; 19:10).\nE. Hun nunung Pasian thupuak thum te zong nakpi-in tangko ding uh hi (Mangmuhna 14:6-14).\nF. Leitung bup huam nasepna hi ding hi. (Mangmuhna 14:6).\nG. Zeisu khat bek tung panin gupkhiatna kingah thei hi cih atawntung lungdamna thu hong tangko ding uh hi. (Mangmuhna 14:6).\nA ithuai Christian pawlpi mi tampi tak te in atunga thu sagih te tawh kituak lo uh hi. Abeibaang Pasian sap Ama it a tate khempeuh pen tua bang hithei peuh mah lo ding hi, bang hanghiam cih leh hun-nununga Ama pawlpi pen hih thu sagih teng tawh akituah kim kul hi.\n11. Zeisu in theihtheih nading genkholhna hih thu sagih tawh Ama pawlpi maan a zong dingin hong sawl a, “Pai inla Ka Pawlpi va zongin” hong ci hi. A zong mite Amah in bang hong khaam hiam?\nLuka 11:9. Tua ahih __________ note kiangah kong cihin-ah: Ngen un; na ngah ding uh hi. Zong un; na mu ding uh hi. Kiu un; kongkhak hong kihon ding hi.\n12. Leitunga om pawlpi bangzah in hih thu sagih te tawh kituak ding hiam?\nEfesa 4:5. __________ khat bek, upna khat bek, tuiphumna khat bek mah a zangkhawm ihi hi.\nLeitung bupah pawlpi khat bek in hih thu sagih te tawh kituak hi—tua in Seventh-day Adventist Pawlpi hi a, hih tangkona te hong puak uh hi. Tuin zong leitung bupah alian vantungmi thum thupuak (Mangmuhna 14:6-12) kitangko hi. Awn tampi in sang hi.\n13. Pawlpi tampi takin amau leh amau Christian kici uh hi. Tua manin Pasian’ pawlpi maan ahi thei pah ding hiam?\nIsaiah 4:1. Tua ni ciangin nupi sagih in papi khat neikhawm ding uh a, “Kote in komau' an ciat ne-in, komau' puan ciat mah ka silh ding uh hi. Kote pen, nangma zi cih min bek hong puasak in; ka __________ teng uh hong hum in,” ci ding uh hi.\nanluum pen Pasian’ Kammal cihna hi (John 6:35, 51, 52, 63), puan cih pen dikna lim ahi hi (Mangmuhna 19:8). Hih genkholhna sunga numei te in amau an ciat nei uh a (amau maan sak ciat) amau puan ciat mah silh nuam uh hi (dikna). Amau te in paubanna neilo Zeisu’ dikna puan deih lo uh hi. Amau deih in Zeisu min bek hi, ahang pen hih hiding hi bang hang hiam cih leh Laisiangtho in, “eite in hotkhiatna i ngahtheihna dingin leitung khempeuhah Pasian in hong piak min dang khat zong omlo hi.”ci hi Sawltaakte 4:12.\n14. Mi khat in hun-nunung Pasian’ pawlpi maan amuhkhiat ciangin, pawlpi mi suah ding akitangsam hiam?\nSawltak Tangthu 2:47. Pasian phat uh a, __________ thupha kideihsakin a om uh hi. Pasian in nisimin hotkhiatna a ngah mi kibehlapsak tawntung hi.\nHe! hun-nunung Pasian’ pawlpi mi hih ding thupi mahmah hi. Phawk dingah hih pawlpi mi suah ding tawh kisai dotna Pasian in kiciantak hong dawn hi:\n• Eite khempeuh in pumkhat ih hi hi (Colossians 3:15).\n• Pumpi in pawlpi (Colossians 1:18).\n• Kituiphumna tawh tua pumpi sung ih lut hi (1 Corinthians 12:13).\nNoah hun a tembaw sung akilut mah bangin tu-in Pasian’ pawlpi sungah lut ding kisam hi. Topa in, “Nang leh na innkuanpih khempeuh teembaw sungah lut un.”ci hi Piancil 7:1.\n15. Noah’s hun lai-in suahtaak nading lampi bangzah om hiam?\nHebru 11:7. Noah in zong a upna hang mah tawh mailama thupiang ding a muh theihlohpi mahin Pasian' thugenna na mang a, teembaw khat bawlin a innkuanpihte tawh na suakta hi. Hih bangin a __________ tawh leitung midangte a mawh ahihna kilangsak a, a upna hangin mihoih hihna thu Pasian kiang panin a ngah hi.\nNoah hun lai mah bangin Zeisu hong kumkik ma-in piang ding hi Zeisu in ci hi. Noah hun lai-in tembaw khatbek aom mah bangin, suahtaakna ding zong lampi khatbek mah hi ding hi.\n16. Pawlpi dangah a citak Christian tampi om a, Pasian in abeibaang pawlpi maan khatbek nei ahihteh, hih a citak Christian dang te bangci ding uh?\nJohan 10:16. Hih tuukulh sungah a omlo tuu dang ka nei lai hi. Tuate zong tuukulh sungah ka khum ding a, amaute in keima thu ngai-in, keima khutsungah ka tuu omsate tawh honkhat suakkhawm ding uh hi.\nMaangmuhna 18:2, 4. Amah nakpi takin kiko a, “A Lian Babylon khuapi kicim, kicim! Tu-in dawite' kua suak khinta-in, kha gilote' omna suak khinta a, a kihhuai, a __________ vasa namkim in omna-in neita uh hi. 4Tua ciangin vantung panin aw dang khat ka za a, “Keima mite aw, a mawh gamtatna-ah kihel kha-in a gimthuakna thuakpih khading na hih manun hong paikhia un.\nZeisu in anung azui tatak te, Ama tunga citak khempeuh te Babylon pan hong paikhia un ci-in sam ding hi. Amau te in Ama aw za-in, dawng ding uha, hun-nunung Zeisu pawlpi maan khatbek sungah lut ding uh hi.\n17. Zeisu in tuni-in a muanhuai hun-nununga Ama pawlpi lian sungah a lut dingin hong sam hi. Nang pen Ama adingin na manpha mahmah hi. Hongsapna tu-in na dawng ding hiam?\nKibawlsiatna Kum te\nBawlsiatna hun kum 1260 thu pen Laisiangtho in genpha kikkik hi, bang hanghiam cih leh abeisa ciangah Pasian’ mite phutkhak asiahuai pen bawlsiatna hi (Matthew 24:21). Laisiangtho in, ni 1260, kha 42, leh hun or kum thum leh alang (Mangmuhna 12:6, 14; 13:5; Daniel 7:25) te in zong gen hi. Judah te calendar zang leng kum khat ah ni 360 om a, tua tawh gawmto leng—kum 1260 pha hi. Genkholhna ah ni khat pen a tatak kum khat tawh kikim hi (Ezekiel 4;6; Gamlakvakna 14:34).\nLeitung ta-angthu in zong limtak leh siangtak-in hong gen a, papacy in kum 1260 sung mi tampi tak bawlsia hi ci-in kigelh hi. Papacy thuneihna akipat kum pen 538 AD kum hi a, milim bia Rome Kumpi Justinian in thuneihna apiakna hangin Christian sungah thunei pen suak hi. Tua hun laitakin bishop of Rome pen biakna khempeuh te lutang pi dingin koih hi.\nHih thupiakna pen Roman Ukna sungah Justinian ii thukhun ahi hi. Papacy thuneihna pen Napoleon ii general pa Alexander Berthier in 1798 kum a, pope amat ciangin a bei hi. Hih hun sungin atawm pen Christian awn 50 bang in amau upna hangin thatna thuak uh hi\nAthupi mahmah Thu Thumte:\nMangmuhna 12:10-12 sungah Pasian’ mite ading anak thupit mahmah thu thum om hi. Tua thum te in:\n1. Sanggam te a mawhsak den pa, Satan, Zeisu in singlamteh tungah zo hi.\n2. Eite in Zeisu sisan tungtawn leh ih tecipanna tungtawnin Dawimangpa ih zozo thei hi.\n3. A hun tom cih thei ahih manin Dawimangpa heh mahmah hi. Eite in mihoih ih sak khak hetloh ding ahi hi, ih gal lian pen pa ahi hi. A lungdam huai thu in Zeisu (Satan a zo Pa) in tehpih theih omlo avangliatna akhawnkhongin eite hong pia hi. Tua Zeisu’ vangliatna tawh ih nuntaakna ah Satan ih lel het kei ding hi. Satan siatna ih vakhoih ding kisam lo hi.\nAmah pen gal lel pa hi. Vantungah gal lelin akilawnkhia pa ahi hi. Singlamteh ah Zeisu lelin a ukna a taan pa hi. Thumaan tawh thu kikhen ciangin lel dinga, Pasian’ khua siangtho a do ciangin zong a lel lailai ding hi. A tawpna ah leitung maitang panin kizungbawh dinga katmei kuangah kihal tum ding hi. A lawphuai penpen ah Satan in nang leh kei hong susia nuam-a hong dona lel taktak ding hi ci-in Zeisu in hong kamciam hi. Zeisu kiang pan ih lamet thu in bangzahin manpha ahi hiam!


url: =Peter 1 (TDM)\nTedim BiblePeter 1< = >\n(The First Letter from Peter)\nPeter Laikhak Masa pen, Asia Minor leilu lamah a kithehthangin a om Pasian’ teel mi a kici Khristiante tungah a kikhak ahi hi. Hih laikhak a ngimna bulpi in, a upna uh hangin bawlsiatna le gimna a thuak mite hanthot nading ahi hi. A sihna, a thawhkikna le a hong tung ding a kamciamna hangin lametna a om Jesuh Khrih hangin Lungdamna Thu phawksakkikna tawh a hanthawn hi. Tua ahih manin hih bang haksatnate pen amau’ upna a man taktak ahi hiam, cih a kitheih nadingin sinna hi, ci-in phawkin, Jesuh Khrih hong kilat Ni ciangin thaman a ngah nading uh theihna tawh hih bang haksatnate a thuak tentan ding uh ahi hi.\nLungkham hunin hanthotna thu a gen banah Khrih mi tawh a kilawm bangin a nuntak nadingun a hanthawn hi.\n1 Jesuh Khrih sawltak keimah Peter in\nPontas gam, Galatia gam, Kappadosia gam, Asia gam le Bithynia gamah kithehthangin peemta-in a om mite kiangah lai ka hong khak hi. 2 Pa Pasian in ama ngimnasa bangin note hong teel a, note in Jesuh Khrih’ thu mangin, ama sisan tawh sianthona a ngah dingin a Kha Siangtho tawh note mi siangtho-in a hong bawl hi.\nNote tungah hehpihna le nopsakna thupha hong tam tun semsem tahen.\nA Kiam Ngei lo Lametna\n3 I Topa Jesuh Khrih’ Pa Pasian tungah lungdam ni. Ama hong hehpih mahmahna hangin sihna panin Jesuh Khrih a thawhkiksakna tawh eite tungah nuntakna thak a hong pia hi. Tua ahih manin i lametna kiam ngei lo a, 4 Pasian in ama mite adingin a koih thuphate i ngah nadingin lamenin i om hi. Tua thuphate sia ngei lo, nin ngei lo, mual ngei loin a om tawntungna vantungah note adingin a hong koihsak hi. 5 Note’ upna hangin nitawp ni ciangin na ngah ding uh hotkhiatna nomau-a’ ahihna a kilatsak nadingin Pasian in ama vangliatna tawh a hong kepsak ahi hi. 6 Tua ahih manin tu laitakin mite’ bawlsiatna a tuamtuam na thuak manun tawlkhat na lungkham uh ahi zongin hih bang thuakna hangin lungdam zaw un. 7 Hih bang thuaknate in a um takpi mah na hihna uh hong kilangsak hi. A sia thei khamte nangawn, a hoih taktak mah ahi hiam, ci-in mite in mei tawh sin uh ahih manin, kham sangin a manpha zaw note’ upna zong a kiptak mah ahi hiam, ci-in Pasian in hong sin ding mah ahi hi. Tua bangin na thuak zawh uhleh Khrih hong kilat Ni ciangin phatna, minthanna le pahtawina na ngah ding uh hi. 8 Amah mu ngei lo napi-in na it uh a, amah mu ngei lo napi-in a thu umin kama genzawh loh zah dongin nakpitakin na lungdam uh hi. 9 Tua bangin na upna uh hangin kha thu-ah hotkhiatna a ngah na hi uh hi.\n10 Kamsangte in hih hotkhiatna thu mah kanin ngaihsut belin nei uh a, Pasian in note tungah a hong piak ding thupha mah, kamsangte in gen belin a neih uh ahi hi. 11 Khrih in gimna thuakin, tua khit ciangin minthanna a ngah nading thu Kha Siangtho in a gen ciangin, amaute sungah a om tua Khrih’ Kha Siangtho in kua a cihna hi a, bang hun ciang hi ding hiam, ci-in a kankan uh pen tuhun thu a gen ahi hi. 12 Vantung panin a hong kisawl Kha Siangtho’ vangliatna tawh thu a gen thupuakte’ tung panin na zak uh Thute mah kamsangte in a gen laitakun, tua a thugente uh amaute ading hi loin note ading ahihna thu, Pasian in tua kamsangte tungah a na gen zo hi. Vantung mite nangawn in hih thute a theihtelnop khat uh ahi hi.\nSiangtho a Nuntak ding Sawl\n13 Tua ahih manin na lungsim uh ki-ukin a kigingsa-in om unla, Jesuh Khrih hong kilat ni ciangin na ngah ding uh hehpihna thupha ngaihsutin nei un. 14 Pasian’ thu na mang unla, na theih nai loh uh hun lai-in na gamtat ngei uh bangin na gamta nawn kei un. 15 Note a hong sampa a siangtho ahih mah bangin note zong na gamtatna khempeuh uhah na siangtho un. 16 Lai Siangtho sungah zong, “Keimah siangtho ka hih manin note zong na siangtho un,” na kici hi.Ref 1:16 Siam 11:44-45; 19:2*\n17 Mi khempeuh amau gamtatna tawh kizui-in a kibang kimin thu a khen Pasian kiangah thu na nget uh ciangin, “Pa aw,” ci na hih manun hih leitungah na om laiteng uh amah zahtakin om un. 18 Na pu na pate uh nuntakzia, bangmahin a kimang lo nuntakna panin a hong suahtaksak nadingin Pasian in note’ man dingin a piak pen a man a kiam thei ngun le khamte bang hi lo a, 19 tuuno bangin paubaanna a om lo, a manpha mahmah Khrih, biakna-in a hong kipiakna tawh Pasian in note a hong suaktasak ahi hi. 20 Pasian in hih bang dingin leitung pianma pekin Khrih a teelsa hi a, note a hong khualna-in tuhun nunung ciangin Pasian in note kiangah amah a hong lak khia pan ahi hi. 21 Sihna panin amah hingkiksakin minthanna a pia Pasian, ama hangin muang thei na hih uh manin, na up na muan na lamet uh Pasian ahi hi.\n22 Tu-in lungdamna thuman na zuihna hangun note kisiansuah khinin, na thu uppih mite uh lungsim tak tawh it thei khinta na hih manun na lungsim khempeuh uh tawh limtakin na ki-it un. 23 A si thei nu le pate sung pan hi loin a si thei lo nu le pate sung panin a nungta tawntung Pasian’ thu tawh naungek bangin a suakkik na hi uh hi. 24 Tua ahih manin Lai Siangtho sungah,\n“Mihingte, lopa tawh kibang a,\na minthannate uh\nlopa pak tawh kibang hi.\nLopate vulin paakte pulh a,\n25 ahi zongin Topa’ thu kip tawntung hi,”\nci-in na kigelh hi. Note kiangah a hong kihilh Lungdamna Thu pen tua Topa’ thu ahi hi.Ref 1:24-25 Isa 40:6-8*


url: =USA ah Zomi tampi ki deih - TUNGZANG NEWS\nUSA ah Zomi tampi ki deih\nZomite mikang pau theilo siamlo USA ah tampi hong tung ziahziah leh minam bup in hamphatna ngahzo dingin lam-en ing. Bang tengteng hamphatna ki ngah ding hiam? Kua tengin tua hamphatna ngah ding hiam? Zomi Nambup in tua hamphatna tengteng ki ngah ding hi. A tom in gen leng.\nMikang pau theilo, siamlo\nPau theiloh pau siamloh pen USA ah Zomite adingin manh neih mahmah hi. Nuam mahmah lel hi. Zato, zum, bank zum cih bang tuamtuam ah i pai ciangin mikang pau ki theilo ki siamlo ahih manin Zum nasem ( officer) ten kamlet ding kua minam bang pau hong ci pah uh a, pau dangdang ki samlo Zomi ci ziau leng kamlet ding phone sung panin Zomite na ki ngah pah lian hi. Zo people va cih daldal se kullo Zomi ci ziauleng zum khempeuh ah Zomite na tu dimdem pah uh hileh ki lawm hi. A mel uh i muh khak loh hangin mikang pau in i ngei ah a pau lualua a om khitteh ei kam tektek tawh i bil panin zumkong mangkong ah ki suanglo tak in i vai khempeuh ki zo siang thei lualel hi. Zomi kamlet semte' tung mahmah ah lungdamna lianpi i ko hi. Tampitak in hih bang nasep semciat leng mikangpau asiamlo pautheilo te adingin tampi nuamtuam a, minam leh Pasian ading nasem hi kawm pah hi.\nMikang pau a siam khempeuh in namdangten bang minam hong cihleh Zomi i cih tangtang ding thupi hi. Bang minam! Zomi people, Zo people cih tangtang kullo mi namdang ten zong Egypt, Mexico, Samaria, China, Japan na ci ziau lel uh hi. Eite in zong Zomi cih pah lianlian ding ahihi. Zomi hihna zumpih ding hilo hi. Zomi cih hong ki thei mahmah ding thupi hi.\nLeitungah Zomite minam khat\nMi hingin i pian a ki pan minam khat ki hi pah hi. Minam thak khat hong piang cihna hilo hi. Kua minam tawh na ki tuah phial zongin mikhat peuh minam min ki zahpih theih ding hilo hi. Mi minam khat zong pi muh pahleh neubawl pah ding hi zenzen lo hi. A hi bangin om ding hilel hi.\nUSA ah Zomi kampau kamlet tampi om in, English siamlo tampi omleng Zomi hong ki thei semsem ding hi. Zomi kampau kamlet tampi om ahi a, pau siamlo tampi USA hong tung mengmeng un.


url: =Kumthak leh ih nuntak kaalsung ama nungzui a hong makaihding hoihkhat :: ZOMI DAILY\nposted on 30 December 2014 at 10:00 pm Lomkholna: ArtistSuan, News\nLono namun tui kiangah kei hong kha hi. Kum 2005 kum in Turkey gam, Istanbul khuapi nai’ah tuuhonpi khat lak pan amakaai madawk tukhat in ken sang mahmah tung pan alensuk ciangin, anung pan azui tuuhonpi lak pan 1,500 kim bangin amakaaipa uh nungah ahonpi-in leng uh a, tua te lak pan seh thum suah seh khat si pah in adang teng liam pha mahmah uh ci hi. Zuih ding lampi theihlo/ atello tua tuuhonpite in ngaihsut theihna neihlo in amai a paite dan zui a khat khit khat kizui leh ahi ding mah sa’in ken ah leng ngam uh ahi hi.\nLungsim, sung pan ngaihsun a muanhuai/ muantaak ding makaai alutang leh anungzui ngam pah ding akisap lua dante gentehna akizon simsial in, tuuhon sang gentehna hoihzaw omlo hi ci-in mipil te’n gen uh hi. Eite khempeuh tuu tawh ih kibatnathu Prophet Isaiah in (Isa 53:6) Eite khempeuh in tuu bangin lam i khial khin a, eite khempeuh eimau san ciatah i pai khin hi. Ih ut bang ciatin ih painop tei hang’ tucing lianpa i lamlahna leh hong makaih ding pello akisam thukhat zong ahi hi.\n(Late 23) ah Topa pen tuucin’ bangin hong cingpa leh ahoih tuucing lianpa pen ih up/ muan nading thu hong hilh ahi hi. Tuu bangin hong cingpa in eite hong kem hong khoi (take care) hi. (1), Eite ih pumpi ading a akisam khempeuh mah hong sih in hong hehpih den hi. (2), lungsim. pumpi. kha Pasian deihna tawh kituak leh bangci bang’ siangthotak ih nuntak theih nading hong hilh hi. (3), Topa in eite thathak hong guan denin, hong hehnem tawntung hi. Ih natnate hong damsak hi. A dimlet valin thupha hongpia hi. Topa in eite hong nusia, hong pampaih ngeilo hi.\nEite Topa in lainatna awnem tawh hong sam leh hong zol in amuan huai mahmah abanzal khut tawh ih khutte kiptak honglen tawntung ahih lam phawh tawntung ih hih manin, bangzatak lungkim/ luntai/ lungnop huai thu hong piangsak ahi hiam? Tua bang hong makaih nate ah, Hehnemsiampa Khasiangtho hang’ tawh ahih zongin, akammal LST tungtawn leh thungetnate hong dawngin, tuate tungtawn pan hong makaih, hongompih lam hong telsak hi. Topa pen eite kisapna pen khat ahi amuan huai ‘makaai tuucing lianpa’ ahih lam phawk ni.\nHih atung a thu teng hang’ Topa tungah ih vai khempeuh kinga in, beltaak ahih nathu sansiam in Late (Psalams Siapa) tawh kibangin, ” Topa pen tuucin’ bangin hong cing hi a, kisapna teng kicing ta hi. Lo nona-ah hong lumsak a, tuidam kiangah hong paipih hi.” Cih thu agen den dingte ih hi uh hi.\nTuuno bang in tuuhonte lak pan paikhia a, haksatna tawh kidim hih leitung nuntakna lampi tungah zuih ding lam theihnawnlo in ih om laitak lam ih khialhlo nading’ ” Tuucinglianpa i abanzaal khut ih khaksuahlo nading leh ama hong et-cih denna mittang kisam mahmah ahi hi. Tua ahih kei leh eite in makaai omlo tuu bangin, lam ih khial ding uh hi.\nEite hong honkhia ding a sihna athuak tuuno in eite khempeuh lam hong hilh ding a sihna in lel a athoto anungta tawntung ” Lam hong pui, ih mai pan hong makaih den “Tuucing lianpa” ahi hi. Happy New Year to you All! Kham Khan Suan (Artist Kyaw Kyaw Oo)\nPrevious: Tulaai Leitung Thuthang Tuamtuam Updates Dec 29-30, 2014\nNext: Tamu tukum 2014 X’mas bawlna vai tawm zaksakna


url: =May 8, 2021 ~ MUC\nAdmin 12:28:00 PM Articles, Offertory Reading Zomi\nSaul in Pasian A Masak Loh Manin\nNa khempeuhah Pasian i masak ding hamsa hi. Pasian a masak lo Saul nunzia tungtawnin pelh ding leh zuih ding thu om hi lo hiam?\nSaul pen a duanghoih, a mel hoih khat hi. Mi khempeuh sangin a tunsang zaw hi. Amah pen Israelte kumpi masa pen hi. Kum 30 a phakin kumpi sem hi. Kum 42 sung kumpi sem hi. Kumpi a sep sungin Saul in na hoih tampi semkhia hi. Ahizongin Saul in tatsat lo-in Pasian thupiak zui nuam lo hi. Saul in Pasian sawlna sangin ama ngaihsutna hoihsa zaw hi; Pasian geelna hawmthawh hi.\nMi kimkhat in eima ngaihsutna ei deihna mah ultungsak hi. Sawmah khat leh sumpi tawh kisai-in Pasian hong hilhna sangin eima hoihsak khat peuh zuih ding hi lo hi.\nSaul in ahihna khempeuhah Pasian a masak ding hamsa-sa hi. Eite in zong hamsa i sa ciat hi. Saul in Pasian a masak loh ciangin dawi gi lo in a ukcip ding Pasian in daltan lo hi. Pasian in mimal khentatna leh deihtelna bangin hong nungta-sakin Ama thupha a sang nuam leh a nial ding eima khentatna bang hi. Dawi gilo in Saul ukcipin lunggimpi-in David nungdelh hi. Saul tapa Jonathan lawmhoih penpen in David hi.\nDavid in Saul tungah bangmah siatna bawl lo hi napi, Saul in David thah dingin nungzuih den hi. David in kumpi a sep ding Saul in haza hi. A nungsang ciangin Saul in Pasian hopihna za nuamin dawi aisan theite tawh kipawl hi. Pasian in dawite tungtawnin Saul hopih lo hi. Saul in Pasian zuan kik ding ngaihsun a, ahi zongin a lampi tot man lo hi; Pasian phal loh lampi tawh Pasian kiang zotsawm hi. Saul in na nengno khat tungah Pasian a masak lohna hangin a kumpi gam taan hi.\nSawmah khat leh sumpite tungah Pasian i masak loh ciangin i nuntakna sungah siatna namcin hong lut hi. Pasian in hehpihna tawh kidimin na mawhna hong maisak hi. Tuni a kipan na khempeuh tungah Pasian masak in.\nSaul in Pasian a masak ding a nialna hangin amah leh a mipihte in siatna thuak uh hi. Pasian hong itna in Ama leh A gam zong masa, na khempeuhah Amah masak ding hongkai hi. Saul bang lo-in Pasian i masak ding kisam hi.


url: =SIALSAWM PAWI : KHANGLUITE ZATZIA\n- J. Thang Lian Pau | April 17, 2010\nZomite in thupi taka i ngaihsut pawi nam nih – Khuado leh Sialsawm i nei hi. Sialsawm pen lo pawi khit, Dopi (April) kha-in a kibawl hi a, lo nasep vai hampi teng zawh aihna, Pasian kianga ann leh khai hauhna ding leh khuahun hoihna ding ngetna pawi ahi hi. Sialsawm cih kammal khiatna pen ‘Sial zaha a lian ngiimna’ cihna hi, a ci om hi. Sial zaha a lian ann leh khai neih theihna dinga khuasiam biakna pawi, cihna hih tuak pen hi.\nZingsang tuungin sii kisawh zotang taaksih leh zu thawlno khat tawiin hanah dai kihawh a, a sisate phawkna leh thupha kibawl hi. Zing tuung mahin siampipa in Zotang annhang tawh khua sung cidamna ding leh hauhna ding aisan-in mailam ading thupha ngetna bawl hi. Naupang ten pute zu kholh in, pu ten a tute cidamna ding leh mapaina dingin tamphuah (thupha pia) uh hi. Sunkim ciangin tangvalte a sawm ciat uah kikhawmin ngawk sat uh hi. Ngawk sat ciangin nau-gual nihin tangval khat buan uh hi. Nau-gual ten a lelh leh tu kum kizawng ding, ci-in kiciamteh hi. A kibuan ma-un Sawm upate in ngawk to masa uh a, “Dawi dawi, ngawk ngawk e, lui vo!” ci-in thum vei a to khit uh ciangin kibuan thei pan uh hi. Sialsawm ciangin unau pata teng ahi zongin, a sawmsawmin ahi zongin gan go-in ann nekkhopna kibawl hi. Papi khangham ten naupangte tungah Zo ngeina, khang tangthu leh i ki-it i kingaihna ding thu tuamtuam hilh uh hi.\nKhua mial ciangin a Sawm ciat uah tangvalte kikaikhawmin, la awih leh lam tawh gualnuamin om uh hi. Mi a kim uh ciangin lawm-ann (lawmngaihte ann) siim dingin vakkhia uh hi. Hih hang hi ding hi, Siamsawm pen pawlkhat in ‘Lawm Ann Neek’ a cih uh. Nungakte innah a lawmngaihnu’ nu ahihkeileh a naunu in tangvalte neek ding zu leh sa lui uh a, a gaih valte sawmah ciahpih hamtang uh hi. Lawm ngaipa bel bangmah pia lo uh a, innka kiu khatah tu tuamsak uh hi. Tangval dang teng a ciah khit ciangin, nungaknu in innka kiu-a a om a lawmngaihpa zu leh sa tawh va zuan thei pan a, amau adingin tua zan nanana pen ‘Valentine’s Day’ hi bel mai hi. Sialsawm ciangin lawm kingai a omleh, lawmngainu adingin papi ten zu leh sa a limzaw deuh koih tuamsak ciatciat hi.


url: =Kong a neilo Hong Kong – 2 ~ Hau Za Cin :: ZOMI DAILY\nposted on 2 August 2009 at 9:46 am Lomkholna: Article, Hauzacin\nBus a tai zel in Shatin* Bus stop ka tung vua, tua pan ‘Zomite mualtungmi hive hang’ cih mah bangin lawmte sangkahna zong mualtung mah na hi a, khe tawh paito in ka tungpah uh hi; gamlapi ding ka sak leh a sak mualzang na hi lel tak hi. [* Lamka ka zin masak penpen lai in Kawllukhu pen Shatin na ci uh a, Shatin cih ‘aw’ ka zaksimin tua ka zinlai ka phawk hi. Meitei pau hiam, Hindi pau hiam hi kha ding hi].\nHa! mualtunga LS sanginn LTS kici om pen ka tun uh ciang a Principal uh hong vakkhia tawh kituak in mithak cih hong theih ciangin ama student te kiangah ‘na lawm uh hiam?’ ciin, ‘he’ a cih zawh uh ciang hong ‘nohset a’ (Sia Lianpi kam ka kawmpak hi ei), tua zawh ciangin ka giakna ding room hong lak in, ka lut pah uh hi. Ka van teng koih in, annekna ding lam ka zuan uh a, Sia Mang leh Sia Lian in annek ding tampi na bawlsak uh a, gilvah taka ka nek khit uh ciang….. ‘kua back-hand hoihzaw, kua topspin hoihzaw…’ ciin Pingpong ka kimawlpah ngekngek uh hi. Best of three……. khatveivei amau zong hong zo zeel sam, a tamvei zo zaw gen ding hi leng bel amau mah hi e!!\nTuazawh ciang nitak ann nekma dong tawldam, kisil in TV news khawng peuh en in, ka holim uh hi. Nitak ann huanin lawmte hong kipei setset leuleu uh a, innlam ah hi leh ‘Sia aw, sia aw… ci a khut muk uh zong a tangding a kiphallo, Topa sathaunilh te vive in ann hong huan takuh ciang Kumpi David lungsim hong lut in, “Topa aw, kei bang hi a, hih bang mi zahtak huaite tawh nong kikhawlsak,” ciin ka ngaihsun hi. Ann limtak ne in, ann kham ciang Sianu Man Hau Cing te common room ah Zomi om khempeuh tawh holimna hun khat ka nei uh hi. Melkilahna leh kimeltheihna tuamtuam tawh hunnuam tak ka zat khit uh ciangin ‘ak masa khuang’ dekta a, ko lupna lam ciat zuanin ka kikhen uh hi. Tua banga zan hun holim nuam, hun hoih cik ciang akimu kik tam! Sia TS Khai la kawmpak leng, “La kik thei leng maw…” cihcih ding, ahih hang lah kila kik thei nawnlo ding hun nuam a kizang, a bei, a mualliam, hong paisan, kipaisan hi zeelllllll……\nA zingsang ciang Tsim Tsa Shui lam ah zingsang breakfast nek khit ciangin kizui suk in, Hong Kong ah mun nuam na penpen, a khua muhna hoih penpen leh a nuam penpen na ka en uh hi. Tu zingsang “zing niang” (breakfast) pen Sianu in hong bawlsak hi a, a moh lah lim, a niangtui lah lim, Lengtong Pauno lasak bangin, Meitei guna tui a luanlai tengin tua zingsang “zing niang” kimangngilh thei kei leh kilawm.\nKa kuan lam un LTS sign board ah Siate nih leh Sianu group foto ciin, maan nihvei khawng ka zaih khit ciangin guahzu sengseng nuai ah Shatin KCR metro zuanin ka paisuk uh a, mili in kawllukhu li tawi napi, 3 bek ka zang uh hi! A khat pen The Chinese university of HK ah Sia Pau Lian Mang ading ciin ka siit uh zong hi tuanlo hi. Tua thu tua tan ci phot ni….\nShatin KCR station pan Kowloon Tong tan tuangphei in, tua pan Mass Transport Rail (MTR) ah tuangin Mongkok ah ka kum uh a, Shopping Mall hoih mahmah sungah lut in, deihdeih en, duhduh en, utna teng hawl, vak kawikawi khit ciangin Shanghai Street ah vanzuakna ka enphei kik uh a, tua pan kik leuleu in Mongkok MTR to Tsim Tsa Shui MTR station pai in, tua ah HK a pai peuhmah in a et teitei uh Victoria Horbour (Victoria Tembaw khawlna) leh Avenue of Stars…. .Bruce Lee te, Jackie Chan te khut lim, khe lim, etc a omna ka hawl ziahziah uh hi. Mongkok Bazar ah ka vak laitak un US pan telephone hong ginga, Zomi mi muanhuai mahmah khat in HK ah Zomi khangnote! kikhawl diamdiam hong gal hopih hi a, ka lungdam thei mahmah uh hi. Pute inn ah i hawh ciang aktui hong kihuansak tawh kibang hi.\nHotel minthang The Peninsula kici mai ah tuiphul so ziahziah om a, tua ah maan kila in, khat khit khat khat ka kilah zawh uh ciangin a group in, etc. … nuam ei, nuam ei…. NGAIH ANGLAI (2007) ah Cingno leh Thangno te’n gamsungah luai kiluai a, “Nuam ei, Nuam ei” a cih uh zah mah in nuam kasa uh hi.\nHih Tsim Tsa Shui ah The Explorer tembawpi khawl kava tuak phei uh a (a zingciang ka pai kik uh ciang na om nawnlo hi), The Star Cruise kici zong a khualzin ding a Tembaw khawlna nusia laitak ka va tuak man uh hi. Gunkuang neu nono leh luipi kaan na ferry te kimu ziazua a, tuisungah limnga te bual in, tuitungah hingmi te’n nuamsa uh hi. Tua mun a hawh peuhmah maitai in nui siu seu uh a, a kop kop a kikhut let tawh, vatawt nokai lampi kaan mahmah banga a inkuan a kizui ngeetngaat tawh, sun glass nalh deuhdeuh bulh a maan kizaih tawh, a camera uh lah hoih, a video camera uh lah hoih…. Hong Kong ah pawipi tung hiam kici phial hi (Tunkim ni hiam? cih khawng hong phawksak hi).\nKo pawl leuleu pen, Sia Lianpi ama camera tawh buai, kuateng maan zaih hiam kitheilo, etkik lah phallo (a nitak ciang nungak ka zaih.. cih mah neiven, muhpih loh i hih ciang ki um ngam sam kei), Sianu leh Sia Mang in maan kizaihna ding a mun hoih na zong zel uh, hong gen uh ciang ken zaih zel, amau zaih zel, kikhek toto, a tawpna lam ciang Sia Lianpi zong a khut kham hi inteh a camera Sia Mang na tawisak ngeng ngong mawk. Nuam ei, nuam ei…..\n(a). Ngaihno te tawh namza zialna,\nLumsuang a po na ah po lai e.\n(b). Lumsuang a po na ah po lai,\nNguikhau a zamna ah zam lai e.\ncih bangin hih hun nuamte bei mah leh hih ka kikholhna munte uh kikhel ngeilo dinga, a veh, a hawl, a zin kik zelte in zong hong mu toto lai ding hi cih ka phawk hi.\nSun hun nuamtak a ka zat zawh uh ciang ka nuih nuih na uh, maan kizaih ciang, ka mukvun na tawm uh ton liang hiam kici dekta cih ciangin nitaklam hong hito a, ni zong nitumna lam ah kihei suk hiai huai ta hi. Tua takciang ka Zolia tonpih uh Sianu zong a gim a tawl a gen loh hang gim ding, siate zong gimta ding cih ngaihsun in ciah ding ka vaihawm uh a, cik ciang hih mun ah eiteng kikhawl in vakkhawm kik ding cih theihbat hi kei mah leh, ngaita leng ki kho zolo, it ta leng kisam kik theilo dingin khialah pipi in HongKong khuadakna nuam penpen mun ka nungngat san hiai hiai uh hi.\nZomi lia leh taang hong khangto te in mailam ah Zomi Film tuamtuam kizaih in hihmunte hawh dingin ka lamen hi… zop lai ding… Dr. Hau Za Cin\nPrevious: Kong a neilo Hong Kong – 1 ~ Hau Za Cin\nNext: Kong a neilo Hong Kong – 3 ~ Hau Za Cin\nSum sang in a manpha zaw laibu ~ Deih Tung


url: =Trump in US – Mexico kulh ciannading asum kikhiam sakding ci ~ TK Lian :: ZOMI DAILY\nposted on 12 February 2017 at 9:52 am Lomkholna: News, Thangkhanlian, USA, World\nFeb. 11, 2017: US President Donald Trump in US-Mexico gamgi a kulh cian’na $10 billion kiim bei ding hi a cih hangin Washington Post leh media tuamtuamtuam tenn $25 val beek bei ding ci uh hi. Hih thu tawh kisai Trump in a gen kikna ah US galvanleng F-35 fighter jet leh Air Force One programs bawlna ah a bawlte Lockheed Martin company leh Boeing CEO Dennis Muilenburg tawh $600 million kiamsakna ding ka thukim bangun US-Mexico kulh cianna dinga sum bei ding nakpi takin ka kiamsak ding hi ci-in a Twitter ah tu ni-in tuangsak hi. Trump in US-Mexico kulh cianna dingin a tam pen $21.6billion val kizang lo ding hi ci-in thukim ta hi.\nHih kulh cian’na dingin US Border Patrol agents ten United States-Mexico Border kiim-a kulh cian’na ding “Opening the Door Of Hope/Abriendo La Puerta De La Esparana at Friendship Park in San Ysidro, California” kici ci tu ni-in etna nei ta uh hi.\nJanuary 25 in Trump in “executive order” kici suai na kai a, US President election na-ah a vote zon’ lai-in a kamciamna bangin US-Mexico gamgi ah kulh manglang takin a kicianna ding na pulak hi. Trump in hih kulh cian’na a sum bei khempeuh Mexico in a piak kina (re-imbursed) dingin a gen hangin Mexican President Enrique Pena Nieto in kipia kik lo ding hi a cih manin Trump tawh White House ah a kimuhna ding zong na zuk kik hi.\nTrump in ngongtatna pianna bulpi Muslim gam sagih panin Muslim gambeelte ni 90 sung lutsak lohna ding leh galtaite ni 120 sung lutsak loh phot ding hi ci-in executive order suai a kaih hangin US sitni/thukhen ten na dal uh a, Trump in, “Thukhenna innpi sungah kimu ni ei,” na cih san ziau a, executive order thak suai kaihna neih sawm in executive order dang suai kaih sawm kik leuleu hi. Trump in a suai kaihna a tangtung takpi ding hiam cih en pak ni (manglai tel ten a maan sungah na en lel un).\nUS President pen US gam adingin executive (thukham omsate a kizatna ding a len) len hi a, a President veto zang thei-in thukhen/sitni len dingte seh theihna ding thuneihna nei hi. Ahih hangin thukham bawl pawl (legislative/Senate a Congress House sunga palai) ten President veto nial thei in, budget uk theihna ding thuneihna nei se uh hi.\nUS thukhenna innpi (courts) ten President thupiakna/thukhenna pen thukham/upadi tawh kituak lo ci thei uh hi. President in thukhen dinga a guan’ (appoint/nominate-te_ thukimpih thei in na dal thei uh hi. US thukhenna innpi in Senate-a Congtress House sunga palaite thukham bawl pen upadi tawh kituak lo cih theihna ding thuneihna na nei lai uh hi. Source: Soutnik and BBC/ Thang Khan Lian\nPrevious: Singapore Botanic Gardens ah singkungkhat pukin mi 1 denglum, 4 liam ~ ZD\nNext: Russia te huhnatawh Syria galkap te’n Al-bad khua gei aom IS te omna suksiatsak ~ TK Lian


url: =TUNGZANG NEWS - Weather News\nLeitung bei theih dan nam 5\nKumthak i lut lian leh tukum December 21, 2012 ciangin leitung bei ding hi cih thu hong kithang a, i lungsim hong lawngtek mahmah hi. A takpi hi ding maw, takpi lo ding maw cih a kitheihloh hangin a gente in zong a mawk gen uh hisamlo dinga, ngaihsutna tampi mah a zat khit uh ciang agen uh zong himai ding hi. Ahi zongin leitung bei ding leh beiloh ding pen a thei taktak khat bek om a, a bawlpa bekmah hipah hi. Leitung leh a sunga om khempeuh a bawlpa in lungsim thei hileng kician takin kigen thei bek dinga, ahi zongin a bawlpa ngaihsutna a theizo dingin pilna leh theihna a kicinglo leitung mihingte ihi hi.\nTua ahih manin leitung ah mual puakkham, aksi kia, huihpi nung, guahpi zu, Ni puakkham cihte in i tenna leitung hong nawkkha zel mah leh a tawpna taktak ding a thei pen tunga Pasian bek mah ahi hi. Mihingte ngaihsut tawmna pan leitung a beisak thei ding pawlkhat om hi kici a, tuate tawm ensuk ding hi hang.\n1. Aksi them kia in leitung deng zaan ding: Zomi te in i theihsiam mahmah khat pen vantungah om aksi leh ni leh kha te pen a them lengkhia in huih lak ah hong kiasuak uh a, khatveivei leilak hong tu in leitung kuak lianpipi omsak hi. Mi pawlkhat ngaihsutna bangah tuma kum million 65 bang pai khinzo ah tua banga aksi them kia te in dinosaur kici Thankikpi banga mel nei ganhing gol pipite na denglum khin hi ding kici hi.\nAksi them lian diak hong kia nunung pen hi a kigen pen kum 1908 kuma Siberia vuk lak ah kia pen hi. Inn khan 10 a sang zah dinga lian hi a, a puakkham in singkung million 80 val delhcip in, Tunguska Lui kiim kilometer nih kimkot bang tuamcip hi. Mihing tenna mun hilo ahih manin a si kuamah omlo hi. NASA officer khat in a genna ah tua banga aksi them neucik khat kia leltak in zong Hiroshima khuapi ah kikhia Atomic Bomb sangin na tampi susia theizaw lai hi. Tua manin aksi them golpi hong kia hizenzen leh leitung pen a dengzaan thei ding himawk hi, ci hi. A kiatna sang, a kiatna tha hatlua ahih man hi.\nRussian scientists te upmawhna ah 16 April 2036 ciangin football tualpi nih cia a pha aksi them in leitung hong deng kha thei dinga, tua hangin leitung a kipeina orbit ah kipei nawnlo in kilawnkhia dinga, leitung kisia thei kha ding hi, ci uh hi. Ahi thei thu a hih hangin amau zong a upmawhna uh neu mahmah a, aksi them in leitung deng kha lo zaw mai ding hi, cih upna zong nei uh hi. Kum 2028 mateng kitel taktaklo dinga, leitung hong dengkha takpi ahih leh bel siatna tampi piangsak ding hi, ciin Sergei Smirnov, St. Petersburg's Pulkovo Observatory ah thupulakpa in gen hi. Khuahun nangawn kilamdangsak dinga, tuipi tung a deng khak leh zong tuipi kilok in tuipi mel kilamdangzo ding hi, ci hi.\n2. Solar storms: Solar storms kici pen ni pana hong lengkhia meikuangpi hi cileng i telnop pak ding hi. Meikuang leng bang hi a, ni sung pan hong lengkhia ahi hi. Kumlui 2011 in zong tua bang om a, kum sawm leh khat halta in solar storms om den hi. Tua solar storm om ciang huih sa leh charge particles tampi lawnkhia ahih manin pawlkhat in leitungah tawh kinai ah hong tu a, leitunga sik-hup nasep nawngkaisak hi.\nKum 1859 a 'Carrington Event’ akici pen bang ni giat sung bek hi napi telegraphs nasepna tampi siasak in inn tampi kangsak hi. Tuhun ciang tua banga nizung khauh hong om leh minit khat sungin meitha piakna 280 bang siasak man ding a, mihing million 126 bangin mei ngahlo pah ziau ding uh hi, ci uh hi. Tuhun ciang meitha kilim zat deuhdeuh ahih man hi. Kum khat sunga a siatsak bekbek pen pound trillion nih bang hi dinga, tua teng bawlkikna dingin kum li bang sawt ding hi.\nThakhat thu in mihing khempeuh hong maimangsak ziau ding ahih loh hangin siatna hong tut ding leh haksatna hong thuaksak ding neulo hi ci uhhi. I kizopna khempeuh hong siasak dinga, i meivak khempeuh hong sukmit sak in i kihona khempeuh hong lakkhiatsak ding hi. Tua pen noptaksa a a nungta khin mihingte adingin baihlo ding hi, ci uh hi.\nTu laitak Ni leh aksi no te kiang pan siatna lua a piangsak ding meikuang ahi zong, a them leng khia ahi zong i thuak pak nailoh hangin tua bang hun hong tung leh i pelh theihloh ding haksatna neulo hi, ciin UK government’s chief scientific adviser Professor Sir John Beddington in gen hi. Mai kum 2013 ciang zong solar storm nam khat hong om mai thei ahihna zong gen hi.\n3. Leilu Leitaw kilaih ding (Pole shift): Tuhun ni leh kha kihei dan a sin, a siam, a thei pawlkhat genna leh nidanglaia Mayan genkholhna a kici te in a genna vuah 21 December 2012 ciangin leitung leh Ni, Kha, leh Phalbi Lampi icihte a kitangin om dinga, tuate lak ah leitung a laizang ah om ding hi. Tua hangin Mayan te upna ah leitung sik-hup nasepna kilamdang dinga, leilu leh leitaw kikhek in, tuilu leh tuitaw kilaih dinga, leitung kilumlet in siatna lianpi piang ding hi cih um uh hi. Movie '2012' na et leh tua bang hiding cih upna om hi.\nMaya te upna bek hilo in mipil misiam (scientist) tampi te in zong tua banga leitung kilumlet thei ding ahihzia theihna nei uh hi. Albert Einstein nangawn in leilu leh leitaw, tuilu leh tuitaw a kilumlet ngei ahih ding upna lianpi nei hi. Ahi zongin NASA mipil te in tua banga leitung kisiatcipna a pian ding umlo uh hi. "Bangmah siatna lianpi a tun ding um kei ung, kum 2012 zong a ngeina bangin bei lel ding hi. I tenna leitung pen hih bangin a om zawh kum billion li bang phazo a, tua mah a bat tohtoh ding kilamen hi," ci uh hi.\n4. Meimual puakkham gawp ding (super volcano eruptions): Kum 2010 a Iceland gam meimual puakkham in leitung leh vanleng tampi a nawngkaisak thu i thei hi. Tua sanga azah tampi a gol meimual puakkham himawk leh leitungbup a nawngkaisak zo ding ahi hi. Tua banga meimual puakkham nasia tuma kum tul 75 paisa hun in Indonesia ah na om ngei hi, kici hi. Leinuai pan leisa tampi kilawnkhia a, gam lianpi kangsak in, mual tampi vukcip a, siatna lianpi piangsak hi. Leitungbup nisa ding liahcip ahih manin leitung khuamialcip a guahzu nangawn tuithuk (acid) bangin thuk lela hi, kici hi. Tuhun ciang tua bang hong om kik hileh mihing tampi si dinga, singkung lopa in zong siatlawh in, leitung mihing a za a sim bek suakta thei ding hi. Tua bang meimual puakkham a om theih thu mipilte in sut in kankan uh a, a sutna uh pan kum tulza sawmguk (600,000) hal in hih bang piang hi ci uh hi. Tua hileh a nunung pen tuma kum 640,000 hun in piang ahih ciang a zom ding pen a nai mahmah ding hita hi, ci uh hi. Tua bang hong om takpi hizen leh USA gam a kim khat zah pen olno in leinuai pan hong luangkhia mei-am sa in metre khat vala sah in tuamcip dinga, mihing leh ganhing ban ah singkung lopa a suakta ding om hetlo kha ding hi kici hi.\n5. Leitung lum deuhdeuh hang (global warming): Tuma kum 50 sunga leitung lumna a kibehlap bangin mailam kum 50 sungin kibehlap leh a sawtlo in leitung khuahun kikhelna tampi piang ding hi kici hi. (Tun zong a piangpiang khin ahihna mel i theihloh!). Tua banga kikhekna lianpi om hi cih a kitheihna pen mihingte ciamtehna Intergovernmental Panel on Climate Change (IPCC) sungah kimu hi. Tua bang siatna in i tenna leitung a siatsak theih ding tuni mahmah in kidal thei lai hi. Tua ahih kei leh i ten theihloh zah donga lumlua, votlua, niinlua, cih bangin kisiasak kha ding hi.\nTuni banga leitung lumna a kah zel leh, tuzawh kum za khat ciang singkung lopa tampi si in mangthang dinga, lei hoihna kiam in singkung po theihlohna sehnel gam suak dinga, leilu leh leitaw ah vukkhal peuhmah kimu nawnlo ding hi. A vot mahmah London zong a lum mahmah Cairo khuapi bangin sa vitvit dinga, mihing tamna khuapi Tokyo, New York, Mumbai, Shanghai, Dhaka cihte tui khang in tum zel ding hi. Huihpi guahpi tam deuhdeuh dinga, guahzuh loh manin lei keucip in tui malkhat zong ngahlo tam ding hi. Natna puang dinga, sihna kipelh theilo ding hi. Awmna leh lungtang natna kibehlap dinga, khualum thuakzolo naupangte a neu lai un si pahpah ding hi. Tui nom zaw deuh gam leilu leh leitaw te ah mi sawt damzaw deuh dinga, ahi zongin amau zong khualum lua in nawkkha in a si nunungte cih hibek ding uh hi. Tua banga i mangthang lohna dingin i leitung a lumlua ding, votlua ding i kep i khoi kisamta hi.\nBy- Hau Za Cin


url: =Isaiah 60 | Siantongluan\nJerusalem khuapi aw, tho-in sun nitaang bang in! Topa} minthanna in nangmah hong taanzo hi.\nMinam dangte khuamial in tuamcip ding a, ahi zongin nangma tungah Topa} khuavak hong taang ding hi. Ama minthanna in nang hong ompih ding hi.\nNangma khuavak sungah minam dangte hong pai ding uh a, nangma taankhiatna sungah kumpite hong pai ding uh hi.\nNa kimkotah khuadak in la mu in. Na mite kikaikhawmin nang kiangah a ciah dingin hong pai uh hi. Na tapate gamlapi panin hong ciah ding uh a, na tanute naungek bangin hong kipua ding hi.\nTua ciangin nangmah in mu-in na maitai ding a, na lungsim lingin na lungdam ding hi. Bang hang hiam cih leh tuipi tawnin nangma kiangah van hong kipuak ding a, minamte hauhna khempeuh nangma kiangah hong tung ding hi.\nMidian mite leh Efah mite kalaoh note, kalaoh honpite in nang hong tuam ding uh a, Sheba gamsunga om khempeuh hong pai ding uh hi. Amaute in kham leh paknamtui hong paipih ding uh a, Topa phatna a taangko ding uh hi.\nKedar gam tuuhonte khempeuh nang kiangah hong kipua ding a, Nebaioth mite tuutalte nangma deihnana-ah kizang ding hi. Ka biakna tau tungah piak dingin tuate hong kipaipih ding a, keimah in a minthang ka biakinn ka minthangsak semsem ding hi.\nMeiipi leeng bangin hong pai henhan hih teembawte, vakhute a bukah a leeng bangin a hong leeng henhante kuate ahi hiam?\nHih teembawte pen tuipi gei leh tuikulhah a om teembawte hi a, Tarshish teembaw lianpite in hong makaih hi. Topa in nangmah a minthang mahmahin hong bawlkhin ahih manin gamlapi panin tua teembawte in nangma mite hong puak uh a, a ngun a khamte uh tawh hong puakkhawm uh hi. Topa}, na Pasian, Israel-te Siangtho Pa a pahtawina-in a hong puak uh ahi hi.\nGamdang mite in na kulhte ciangkik ding uh a, amau kumpite in nangma na hong sem ding uh hi. Bang hang hiam cih leh ka hehna tawh nang kong vatgawp khin a, ahih hangin tu-in keima maipha tawh nang tungah hehpihna kong nei khin hi.\nKigual deudau-in a hong paina uhah a kumpite uh hong makai-in, mite in minamte hauhna na kiang hong tuttheihna dingin na kulhkongpite kihong tawntung ding a, a sun a zanin kikhak ngeilo ding hi.\nBang hang hiam cih leh nangma na hong semlo minam leh kumpi gam beimang ding a, tua minamte kisia-maimang ding hi.\nKeima biakinn mun a mel a hoihsak dingin Lebanon mual minthanna ahi taksan sing, hiangpa sing leh taksingte na kiangah hong tung ding a, keima khengakna mun ka minthangsak ding hi.\nNang hong nengniamte tate na mai-ah a kunsa-in hong pai ding uh a, nang hong simmawh mi khempeuh na khe mai-ah hong bok ding uh hi. Amaute in nang pen Topa} khuapi, Israel-te Siangtho Pa Zion, hong ci ding uh hi.\nHong kinusia, hong kimudah, kuama hong nawkloh nang pen a tawntungin lianin, khang khat pan khang khat lungdamna ahi dingin ka hong bawl ding hi.\nNupi khat in a ta nawi pia-in limtakin a kep bangin, minamte leh kumpite in nang hong vakin hong kem ding uh hi. Tua ciangin kei pen Topa}, nangmah a hong Honpa, nangmah a hong Tankhiapa, Jakob Vanglian Pa ka hihna na thei ding hi.\nSumngo tangin kham kong puak ding a, sik tangin ngun kong paipih ding hi. Sing tangin sumngo, suang tangin sik kong puak ding hi. Nuam na sakna dingin na mang liante uh bawlin na nasem ukte uh thuman thutang tawh na ka semsak ding hi.\nNa gamsungah ngongtatna thu kiza nawnlo ding a, na gamsungah siatmaina leh suksiatna om nawnlo ding hi. Nangmah in na kulhte pen Hotkhiatna, na kulhkongpite pen Phatna, na ci ding hi.\nSun hunin ni pen nangma khuavak hilo ding a, zan hunin kha pen na khuavak hi nawnlo ding hi. Topa pen a tawntung nangma khuavak hi ding a, na Pasian pen na minthanna hi ding hi.\nNa ni tum nawnlo ding a, na kha zong tumkik nawnlo ding hi. Bang hang hiam cih leh Topa pen nangma khuavak hi tawntung ding a, na thumna hunte beita ding hi.\nNa mihingte khempeuh thuman ding uh hi. Keima min a thanna dingin keima suansa kung, ka khut tawh ka sepsa gam pen amaute in nei paisuak ding uh hi.\nA ngekpen mipa minam khat suak ding a, a neupente milianpi suak ding hi. Kei pen Topa ka hi hi. A hun a tun ciangin keimah in thakhatin hih thu ka tungsak ding hi.


url: =Kawlkai, aktui le kaphitang; Nang koi hizaw? :: ZOMI DAILY\nKawlkai, aktui le kaphitang; Nang koi hizaw?\nposted on 19 March 2015 at 8:40 am Lomkholna: Article, Khanno\nKhatvei lai inah mothak numei khat a inn ah a nu kiangah khitui luang sa in hong hawh hi. A nu kiangah “Nuntak haksatna, pasal le tate aading lung himawhna, nasep silbawl na ah lunggimna, tek le mo kikal kizopna, kimlepaam pan gensiatna cihte thuak zo nawn kei ingh. Ka gamtat luhek zia ding zong thei kei ing. Hi bang nuntakna zong cimtak ta ingh”\nKhat ah hoihta hi, lemta hi ci’n lungkim ni cileng ahoihlo, alemlo buaina khat hong dawk zel, lunggimna ding hong om langlang zel. Ka cih na ding zong thei keng, hi bang nuntak zong baihsa keng” ci’n a dah akapna thu hong gen hi.\nNupi nu in paulo phunlo in a tanu anbuk lam ah hong paipih hi. Anbuk aa thuk tungah nupi nu in bel thum hong suangin tui hong sungsuk hi. Tawmvei khat hong hih ciangin, tui hong so ta ahih manin nupi nu in a masa bel ah kawlkai, a nihna ah aktui le a thumna ah kaphi tang hong khah suk hi.\nNupinu kam khat zong pau nai mahmah lo in a tanu tawh anbuk sungah hong tu nge’ungau uhi. Minute 20 ding bang hong bei ciangin, belte hong suankhia hi. Bel masa sungpan in kawlkai lakhia in kuang sung khat ah hong koih hi. Tua mah bangin aktui le kaphi tangte zong hong lakhia in kuang khat tuak ah a koih hi.\nTua khit ciangin a tanu lam hong kihei phei in\n“Boih, bang mu na hia hong gen dih?” a tanu hong dong hi.\n“Kawlkai, aktui le kaphi tang” ci’n a tanu in a dawngkik hi.\n“Hiah hong neh phei inla, hih kawlkai na khut tawh lawng sin dih” ci’n a tanu hong sawl hi. Kawlkai ahih leh a nip lam a tanu in a thei hi.\nTuakhit ciangin nupi nu in a tanu kiangah “tua aktui e leh lawngsin aw leh” ci’n a sawl leuleu hi. “Khauh giuhgeuh veve hilo maw nu”\n“A hawng sutam o leh” ci’n hongsawl leuleu hi.\nNumei nu in a nu sawl bangin a hawng a khehkhiat aaleh aktui ciikte pen min ahih manin a khalh lam amu hi.\nTua khit ciangin nupi nu in” tua coffee tui tawm ciam sin aw leh” ci’n hongsawl leuleu hi.\nNumei nu ahih leh nui hiuhiau kawmsa in a gimnam tui hiauhiau coffee tui a ciap kawmsa in “Nu, hite bang na cih nopna ahia?” ci’n anu hong dong hi.\nNupi nu in hi bangini a tanu dotnate hong dawngkik hi.\n“Hih kawlkai, aktui, kaphi te in ahih leh akibangin tuiso sungah kikoih tek hi. A sakh, a khauh mahmah kawlkai pen tuiso sungah a tawmvei a om khit ciangin a nip, a nem khat in hong kikhel hi.\nAktui pen a kitap baih lam i theihsa ahi hi. A hawng paa dikdek khat in a tuicik te a dal ahi hi. Ahizongin tuiso sungah tawmvei a om khit ciangin a sungtawng zong a khauh lam ah hong kikhel hi.\nHih kaphi tangte ahih leh lamdang hi. Amaute tuiso sungah tawmvei a om sung bek na ngawn un tua tuiso khel zo uhi.”\n“Boih aw, nang hiteng ah koi pen hizaw na hia? Haksatna, dahna khat na tuah ciangin nang koi ci puak, koi ci thukkik? Nang kawlkai maw, aktui maw, kaphi tang? Ngaihsun pha dih, nang koi pen hi zaw na hia?”\n“Kawlkai bangin a khauh tawh akibat hangin, haksatna, buaina khat tuah ciangin a nip le a thakhauhna a khahsuah khat maw? Aktui bangin a tungin lungsim nem, lungsim diktat napi haksatna, buaina khat hangin a lungsim nem zolo, a thuak zolo khat maw?\nBangzah ta in nunnem, lungnem mah taleh sihna, dahna, supna cih haksatna khat peuh tuah khak ciangin a pua a hawngtuam kibang ma taleh a sungtawng ah a kikhel, a khauh, a kitambaih lungsim a nei khat maw? Ahih kei leh kaphi tang a bang khat maw? Kaphi tangin ama tungah siatna a tun hangin tua siatna tuiso pen hoihna tawh khelzo hi. Tui so semsem, a tuikhu namtui semsem sak hi.”\n“A zenzen in nang pen kaphi tang bang na hih leh, na te hunte kikhel in haksa mah leh nangh na dinmun pen a hoih lam ah hei thei hi teh. Nai te pen zankhuamial bangin hong ziing in, haksat patauhna in second kisai bangin na lungtang hong saisai phial hileh na dinmun a sangna lamah na kappih zo diam? Na tuakkhakk haksakna pen koi ci lep sawm? Nang kawlkai maw, aktui maw, kaphi tang?\nKhat veivei ciangin kimlepam kikhelna, hoihlohna hangin ei lungtang ikikhel sak kha thei hi. Kawlkai bangin kimlepaam hoihloh, lemlohna, haksat ze etna khat peuh hangin i lungsim thanem in lungkia in ki om kha thei hi. Aktui bangin kimlapaam kihelna, hoihlohna bangin ei mah mah zong ikikhel sawm pah hi.\nA tungin a gamtat hoih, a diktat mikhat kimlepaam hoihlo khat hangin agamtat luhek hoihnate khahsuah in kimlepam khelna bangin kikhel thei hi. Ahizong kaphi tang bang ihih leh kimlepam bangzah ta in sia in a hoih kei mah zong, ei hangin tua kimlepaam, hunte a hoih lam ah a khel sak zo ding ihih ciat nading hanciam ni.\n“You change the situation or the situation will change you” cih hi e.\nNang koi hizaw?\nPrevious: Dr. Zogam Lalpu leh Zomi Innkuan D.C te Interview\nNext: Kikimlo ~ Hau Za Cin\nLia Cing Deih Kim cidam in inntungta


url: =5. PASIAN LUNGGULHNA ~ MUC\nAdmin 11:58:00 PM Articles, MISSION NEWS\nNi khat radio a ngaih laitak in Adventist pawlpite in amau inn pan in block 13 a gamlatna ah biakinn khat hongg ding cih thu hong za kha hi. Tua biakinn hon ni Jan 1, 2017 in, amah zong khe tawh va pai-a, biakinn honkhit lian valap hi. Tua biakinn min pen, “Goes Seventh-day Adventist Church” ahi hi. Pasian tawh kumthak kipan nuam hi. Tui kiphum kik pah nuam a, ahi zongin pastor pa in a laisiangtho thumaan theihsa te kuppih kik phot hi. Tua zawh kha nga cin, May 18, 2017 ni-in tui kiphum hi.


url: =Tuni Pasian Kammal (Feb 19, 2019) :: ZOMI DAILY\nTuni Pasian Kammal (Feb 19, 2019)\nposted on 20 February 2019 at 8:22 pm UTC+9:30 Lomkholna: Kammal\n“Hih bang hunin bangmah hih loin na omcip leh, Jew mite’ suahtakna ding le noptuamna ding thu mundang khat pan hong piang veve ding a, nangmah le na innkuanpihte na simang ding uh hi. Hih kumpi inn na tunna pen hih bang huna mah dinga a tung na hih mel zong kua in thei ahi hiam?” a ci hi.\nTua ciangin Esther in Mordekai a dawnna lai amah puasak leuleu a, “Pai-in Susa khua sunga om Jew mi khempeuh khawm inla, keimah ngaihsutna-in an na tang un. A sun a zan ci loin ni thum sung an ne lo, tui dawn loin na om un. Na tan’ uh mah bangin kei le ka nasem numeite in zong ka na tang ding uh hi. Tua khit ciangin ngeina ahihloh hangin kumpipa kiangah ka va pai ding hi,” a ci hi (Esther 4:14-16 TDB).\n1) LST sungah minam bup kithahna ding panin a suaktasak numei thupi mahmah khat oma tua in Esther kumpinu ahi hi. Esther tangthu tungtawnin minam adingin mapanna ah i etteh huai tampi om hi.\n2) Esther pen minam it mahmah khat hi-a a mipihte adingin a nuntakna a pia ngam numei thupi mahmah khat ahi hi.\n3) Esther pen ama hamphatnate nusia ngamin mipi hamphatna a pia nuam zaw numei thupi mahmah khat ahi hi. Ama hamphatna ding bek ngaihsun leh kumpinu hikhina tuahpha mahmah khin lel hi. Ahi zongin ama hamphatna ding teng sangin minam bup hamphatna ding a thupisak Esther ahi hi.\n4) Esther in “kei numei leltak mipihte ading bangmah sem thei kei ning” cilo-in “kei numei khat in mipihte ading ka sep theih bangbang hanciam ning” cih ngaihsun zaw hi. Tanglai Israel ngeina ah numei le Pasal a tuambawl ngiatuh hi-a numeite pen pasal tawh kikimsak ngeilo-uh himah leh numei khat tungtawnin minam bup ading hotkhiatna lianpi piangkhia mawk hi.\n5) I mipihte adingin a neu a lian in Esther etteh tek lehang Pasian in i minam bup adingin suahtakna le hamphatna tampi hong pia peelmawh ding hi.\n6) Mipihte adingin khua-ul, sisan bangzah i taak ngei hiam? Minam adingin tha-le-ngal, sum-le-paai, i hunte bangzah i pia ngei hiam? Minam adingin anntan thunget i nei ngei hiam?\n7) Tulaitak i hamphatna tuamtuamte pen Pasian in mipihte adingin i kizatkik theihna dingin hong piak zong hi thei hi. Takkheh!\nNext: Tuni Pasian Kammal (Feb 20, 2019)


url: =Zolai Sin Tawlnga Kei Ni ~ Hau Za Cin :: ZOMI DAILY\nposted on 29 April 2016 at 7:00 am UTC+9:30 Lomkholna: Article, Hauzacin\nZomi te mah bangin leitung mi khempeuh in amau van leh nate it in kem nuam uh hi. Pau leh Lai bek hilo Ngeina zong limtak kemcing nuam uh hi. Kem nuam bek hilo in puah in zuun in zemzem nuam uh a, nungak limlang maia ding mah bangin zutzut puahpuah leng hoih deuhdeuh in siang deuhdeuh hi. Puah in zun in zang kei leng a beibei hi a, zangzang leng a kikemcing hipah hi. A kizanglo van leh nate a valval, a kinusiasia ahi hi. Tua ahih manin Zomi aw, Zomi na hihna a kip ding, a kho ding, a to ding na deih leh Zolai, Zopau, Zongeina na zatzat ding, na puahpuah ding, na zunzun ding hi. I vek in i sepkhop diamdiam kisam hi.\nPawlkhat in a thu in gensiam in, pawlkhat in a la in sa siamin, pawlkhat in a kam in genkhia siam in pawlkhat in a vang a awng hu siam hi. Pawlkhat in a khanna ding ngaihsun siama, pawlkhat in a behlapna ding thei a, pawlkhat in a kicinglote kicingsak siam a, pawlkhat in a kicingsakte pahtawi siam hi. Zomi sungah tua bang mi ki om kim hi. Thugensiam om a, la sa siam phuaksiam om a, laigelh tawh mapang om a, a kem a cingte thapia om a, a pahtawi huaite a pahtawi om in sum leh pai leh kam leh tha tawh a tawsawn zong i om diudeu hi. Nakpi takin lungdamhuai a, Zolai Zopau a khanna hi a, a kizelhna’ng a kizun nang ahi hi.\nSanginn ah kisin pahlo na mun pawlkhat a om ahih manin a kisinlo pau pen a kitheih hangin a kitheihzia, a kizatzia, a kizunzia kibang theilo a, a mal gawm mahmah zong kibanglo pah hi. Neutung pan a sin leh khangham zawh ciang a sinte a theihna kibanglo a, a telna uh kikimlo hi. Khantawn a siam mahmah ding na leh van khat peuhpeuh neulai pan kisin pah a ngeina hi. Zolai zong tua a kisam hi. Computer cih a min i zak mialmial na gam pan a kizatna mun i tun cianga computer mai ah tu ponga ut teng malsuk, gualsuk gawp tawh a bul, a teeng pana sinte theihna kibanglo hi. Ei tel theih ahih leh i neu lai mah pan kipantah leng a hoihpen ding ahi hi.\nZomi te tenna khua leh gam a kibatloh manin i thuzak leh i duh i deih kilamdang semsem a, Zolai Zopau a kisapna leh a kizatna kidang hiaihiai hi. Mun pawlkhat ah Zomi hi in cih zong a kigen ding a kul luatlohna gam leh khua om thei mawkmawk ding hi. Tua bang munte ah Zokam leh Zolai pen nakpi takin kisin ngakngak ding cih uphuai lo pah hi. Ahi zongin mikim Zomi sisan i paai laiteng in Zomi ihihna a lakkhia pau leh ham, lai leh ngeina te i theih, i tel ding a kisam ahi hi.\nA phungcingsa na khat peuhpeuh a muh nuama, a zat cingin a vang zong om hi. Ahi zongin tua bang dinmun ciang a tunna dingin hun khat lai pek pan mi tampi in tha leh ngal sum leh pai ngaihsutna tampi na bei uh a, sepna bawlna, supna baina tampi na thuak uh hi. A kuhkal tintente hanciamna tawh ‘phungcingna’ ‘matutna’ ‘gualzawhna’ a kingah bek ahi hi. I Zolai leh Zokam Zongeina leh Zomi leh Zogam in zong tua bangte a kisam ngitnget ahi hi. Tua a kisam a sem ding nang leh kei i hi a, i mapan theihna lam ciat ah i pan ding ahi hi. Lengtong Pauno in, “Zogam hong paal ding” cih la Lenmual dawn pan puak zuazua a hong sak bek tawh Zogam hong paal lo dinga, nang leh kei in tua aw za a kal i suana, ma i pan ciang hong piang pan ding hi.\nI tel mahmahloh thu leh la kizang theilo a, i theih mahmahloh na khatpeuh kipakta theilo hi. Zomi te zong Zomi thu i theih mahmah kei leh Zomi te kipakta theilo dinga, Zolai leh Zokam kipakta theilo ding hi. Zongeina na theih mahmah ciangin na pakta thei pan dinga, Zolai, Zokam na tel mahmah ciang na pakta thei pan ding hi.\nZomi sang namdang paktat zawk, thupi muh zawk na neih leh na hihna Zomi sangin tua minamte a telzaw na hi cihna hi a, nang leh nang kitellopi in midang a kinzawpa/nu na hi cihna hi. Tua minamte in nang hong leh-et ciangin ‘bangci’n’ hong mu in na um a? Nang leh nang kitel mahmah phot inla, tua ciangin midang zong theihsawm, telsawm in. Nang leh nang kitel masalo a Zomi sang midang khat peuh na paktat mawk pong leh nang leh nang a kimu cianlo, a kithei hetlo, a kitel hetlo na hihmanin – limlang lianpi, golpi mai ah na din kul ding cihna hi.\nTua na din khit ciang nang leh nang kimu a midangte Zomi te mah bang madawkna a neih uh om na muh leh nang zong ‘eheh, kei dinna hihsan, amau dinna hihsan’ ciin na telpah ding hi. Mi na makhelhna tampi na mu dinga, mi na delh pian a kisapna zong om kha thei ding hi. Ahi zongin Zomi te in leitungah hanciam peuh leng i phaklah ding omlo, i sep lah ding omlo, i phaklah ding omlo hi. Gam khau khat tawh Humpinelkai, Vompi, Ngaltang a khihzual theite adingin i hihlah ding omlo a, a van leh nate a kicingin i nei naikei cihna bek ahi hi. Tua van leh nate a nei masa te kiang pan va sin, va la, va leia zat ding hilel a, a haksa hilo hi. I tenna gam leh thu leh la in hong pattahlo ahih manin mite a delh phot ihi a, ei zong leitung mite vanzat teng i khut ah i tawi tak ciangin i phaklah ding khatzong a om in ka mu kei hi.\nTua ahih manin sanggamte aw, nang kua, koi pan piang, koi lam zuan, kua tawh kiton nuam, minam khat na hihna mite in hong zahtak ding ut na hih leh na minam hihna na tel mahmah kul hi. Na minam min na theih kul masa hi. Na minam kuate hiam cih na tel kul hi. Na minam tawh kisai khempeuh – lai, pau, ngeina, biakna, khuasung kivaipuakzia, numei pasal kizopna na theih kul hi. Nupa kitendan (kikhendan), nungak tangval kikholhdan, biakna paaina kibawl dan cihte zong theih kul hi. Upa dinmun, numei dinmun, naupang dinmun, khangno dinmun na theih kul hi.\nNang leh nang kitel mahmah phot inla, tua ciang midangte thu zong tel mahmah ‘sawm’ in. Nang kitel mahmah ding, midangte zong tel mahmah ‘sawm’ ding. A kilehbulh leh a kisam khat om cihna hithei hi.\nTua khempeuh a pianna dingin Zomi khempeuh adingin Zolai sin kul a, Zopau siam kul a, Zongeina theih kul hi. Pau dang, ham dang na theihte pilna hi a, Zolai Zopau na theihloh pen pilna kicing nailo cihna hi. Khangham upa nangawn Zolai Zopau kisin tangtang om a, khangno lai naupang ciauciau nangawn Zolai Zopau a sin ut mello om hi. Nu leh pa leh khuasung nu leh pa, innkuan, khua leh tui in i telloh khat om hiding cih hong ngaihsun sak hi.\nZomi, Zogam a paalna dingin, Zomi te’n gual tungtuanna dingin Zolai, Zopau sin tawlnga kei ni. Hanciam peuh leng i seplah dingin omtuanlo hi. Vanleng zong lengsak thei hang. Mawtaw zong taisak thei hang. A hangsan a kihtakhuai Humpi, Vompi zong khawizual lel hang. Leitung ah Zomi khuak in a batloh omlo hi. Zolai sin tawlnga kei ni. Hau Za Cin\nPrevious: GZA in Pu Dr. Dongno le Pu Nang Lian Thang tawh Kimuhkhopna\nNext: Itna Nithak ~ Khaibawi\n29 April 2016 at 1:03 pm\nZolai ih cih pen cope topa hong bawl sak sa a hih manin a ma hong hilh dan mahin zang lel leng hoih ding hi. Ih puah puah ih zun zun leh a tawp na ah vaak muk bawl khial suak lel ding hi hang. Cik mah hun in ih zolai gelh dan hong ki bang ngei lo ding hi bang hang hiam cih leh, zomi te ih ten na ih mun ih mual zong ki bang lo aa ih aw suah na ngawn zong ki bang kim lo hi. Lai ih cih pen thu gen tang aa ki gelh hi aa, tua thu ih lai gelh in mi dang te lung tang sung a tun theih na ding a ki sam bek hi lel hi. communication aa a ki zat theih ding a thu pi hi zaw hi. tua ih puah puah ih zuun sang ih zotual lai te sin sin in siam sawm mahmah leng zomi te ih khang to zaw kha kei tam. zo mi te zotual lai pen uniformity of language ding in hoih pen ding hi. A bc tawh zo lai gelh pen sin sin kul nawn se lo hi. ih sin sin ih zun zun ding pen ih zotual lai bek hi. tua sin cih tak sin in tua tawh PH.D ih ngah zawh na ding han ciam zaw a hoih zaw kha kei tam!\nMalaysia kumpi phalna tawh aciahkhin mi 840,00 pha, August 30 dongbek ki ciahtheilai\nLamdawt tawn se dah ni


url: =Biakna Makaite'n Minam Makaihna ah Panmun Koici Lak Ding!\nTulaitak leitung mun tuamtuam a om Zomite sungah hih dotna ahi, “Biakna makaite’n minam makaihna-ah koicih panmun lakding?” cih thu kikupna ka za zeel a, tua tawh kisai kei mimal ngaihsutnate kong kum nuam hi.\nAmasa pen-in ih biakna makaite’n minam vai-ah a diakin tunai teng banghang ong lim mapan mahmah uhhiam cih, a hang ka muhna kong kum masa nuam hi. Zomi vai a hi phial zongin Myanmar gambup gamvai huihnun zia le tangthu te tawmkhat mah ih sut ong kul veve hi. Myanmar gam pen 1962 kum a kipan General Ne Win in thu neihna khempeuh sut a, 2011 dong galkap ulian khat peuh thuneih na tawh gam a ki-uk a hihi. Mikhat utut in kum tampi mah ong ki-uk a, a dang kuamah thu neisak ngiatlo-in kua mah-in nialngam lo, dawng ngamlo, kuppih ngamlo hi.\nMikhat thuneihna (autocracy) nuaiah ih omsung mipite’n tangpi vai na-ah suakta takin kihelkhuan ngahlo-in mipi kipawlna(civil society) pen thanem, zawngkhal mahmah hi. Tua lian hun laitak-in kipawlna pi(institution) lakah tha khauh mahmah nihna om hi. Amasa kipawlna in theihtheih sa ahi galkap(military) te hi-in a nihna-in biakna (religion) a hihi. Buddhist biakna bel genkullo-in khauhpai mahmah khin hi. Biakna-ah suahtakna ngahlo ih cih hangin Zomite tampi Asia, Europe gam le USA gamte ah Lai Siangthosang hoih nono tampi ah ihkah kha a, Lai Siangtho sangte’ sinding thute (curriculum) geelna-ah kumpi-in ong nawngkaisak samloin, suakta tak-in ih hilhnop bangbang Pasian thugil le mikang laite ih kihilh hi. Tua laitak-in kipawlna dangte ahi sang naupang kipawlna, media kipawlna cihte akipan kipawlna tampi tak kumpi-in nasiatak khaktan uh hi.\n2011 kum taktak teh mikhat pumuk-na(autocracy) pan mipite thuneihna (democracy) lamah ki-ukna dan kikhel ong kipan hi. Democracy gam kician ih hi nai kei a, a hi zongin mipite’n thu-le-la khat peuhpeuh ah kihel, khensat khuan tawmno khat ih ngah hi. Hih lamet phatloh laitak kikhel vatna (democratic transition) them neu bekzong Myanmar gambup ih kilat(shock) manghi. Ih lung am-in, ki buai phengphang ciat hi. Ulian thunei te a kipan mipi mahmah ki-ukna dan thak ah gamtat dan ding theilo hi. Gam tuamtuamte zong Myanmar gam tawh kisai a policyte uh sitkik phapha uhhi. Democratic transition cih limlim pen gam picing khat lam nading a patauh huaimahmah hun(critical point) khat a hihi.\n2011 khit mipite ong makaih siam ding muan theihpah kipawlna kician (insitution) khauhpai kitangsam mahmah hi. Political party thakte lah mipite’n muang taktak ngam nailo, party luite lah zawm mahmah lai-in kuamah kiging (ready) man nai lo hi. Ih makaipi Rev Dr Simon Pau Khan En gen zel ahi makai lawhsapna (leadership crisis) pen Zomi sung bek hilo-in Myanmar gambup in kituak hi. Tua laitak-in, a omsa kipawlna kician nih ih cih galkapte le biakna makaite’n hih lawhsapna-ah panmun ong la pah thei uhhi. Galkapte a hih leh kuaman pakta zo nawnlo-in biakna makaite mah muan-le-suan in kinei zaw hi. Zomite’n makai ih lawhsap mahmah laitak minam ong makaih ding biakna makai kician ih neihpen politic kammal zangle hang, patauh linglawngna pan dalna zatui (shock theraphy) bangin ka mu hi.\n2010 kum Demcember kha-in Tedim khuapi ah Zomi bup makai ding ih teel a, Global Zomi Alliance (GZA) cih ong piangkhia hi. Hih kipawlna pen Pasian in Myanmar gam kikhelna hun (democratic transition) ah Zomite i kisiat gawp / kitapzanlohna dingin ong kiginsakna khat hi dingin ka mu hi. Hih GZA i neih khak pen Zomite minam le gamvai ah lungvai, lung-am in ih om laitak ih khamuanna le i manawtna ding ahi hi. A hi zongin kipawlna khat peuhpeuh pen 100% kicing, muanhuai cih om thei sam lo hi. Tu sung teng diak bang zong vai tuamtuam ah biakna makaite hawmthawhna le awi-lohna tampi om hi.\nKei mimal ngaihsutna-ah kum 2011 khit lam bang GZA ong om kei lai zen leh mipi sungah kitapna, kitotna, kilangpannate le kipawlna le mimal aituam hamphat nading in mipite kizangh kha cihte tulaitak dinmun sang ong sukzaw kha tam ka ci hi. Beh-le-phung, pau-le-aw kaih tuamtuam tawh ih kigawm zawhloh laitak biakna le pawlpi tawh kikhen suak laizen lehang khasiat huai mahmah ding hi. Tun a hih leh a thupi-ah ih makai pipa Pu Enno ong hanthot den mah bangin ei mipite-in thu tawh nungta-in, picing lungsim neihna tawh itna huang (scope) khan-in, mikim huai theihna (inclusive approach) lam hanciam toh suak ding kisam kasa hi.\n2011 pan 2015 kikal sung in mipi kipawlna lamte’n a hiciangkhat mun le septheihna ngah ta hi. Political party kiphuan, kipuah, party zum hon ziahziah theihna, NGO tuamtuamte’n zong ih gamah nasep theihna hun kingah kha tahi. Tulaitak mipih te makaih dingin pilna, siamna tuamtuam neite (Gtn, lawyer, academician, scholars, thinktank) ei panmun tekpan ih kizen, hanciam, kipiakkhiat kul mahmah hi. A bucing khantohna ih ngahna dingin a kibanglo panmun tekpan tha ih san keileh biakna makaite bektawh ki lang bai thei dinghi.\nTukum 2015 bei lamteh kiteelna thak ih gamah ong om leuleu dinghi. Democratic kikhelna lam pan gam kician lamna (state building) lamah manawt ding kipan pianta hi. Kikhelna pan kilamna lam-ah ih manawh teh mipi makaihna vai ah zong zia thakkhat ong kisam to leuleu ta hi. Hih bang hun-ah biakna makaite’n ong koicih makaih dinguh hiam cih ih gending hi.\nBiakna makaite’n a sep dinguh thei lua mahmah khin uhhi. A hawmthawh ih hi kei a, minam vai-ah sepding kuppihna hizaw hi. Zomite makai pipa Rev Dr Pau Khan En gen, siampi dinmun (prophetic role) cih lungngaih huai mahmah hi. Hih siampi dinmun pen GZA makaite bek hinawn lo-in biakna makai limlim lakding panmun suakta hi. Prophetic role ih cihteh na khempeuh Pasian thuman le thutak tawh lampi man-ah thuhilhna a hihi. Party khawng makaih gawpding, kumpi ukna zumte tuhgawp ding cihna hi zenzen lohi. Politic makaite thuman lohteh, sumbawlte ong duhhop huaiham luat uhteh,mipi sungah kizawhthawhna, thuman lohna te-ah Pasian kammal thuman thutak tawh thuhilh kitaina le lamlahna ahihi.\nTua ahih manin kiteelna-ong nai kuanta a, biakna makaite’n party khatpeuh maipha piakdiak, panpih diak, angvan deuh, pampaih deuh cihbang neilo-in, Zomite kihelna party limlim kuakua in a makaih zong-in a tawntungin Pasian thutawh a laizang(neutral) ah om kul hi. Tua dinmun kheng val in kilim helluat khak leh mipi sungah cidamlohna ong tam kha thei hi. Party te’n meetang(vote) ih deihleh eithu in hanciam ding hun hi-in biakna makaite’n zong mibup huam in thu ih genteh party khatpeuh zat suah khakloh ding kidop huaihi.\nBiakna makaite’n siampi dinmun ong lakkhit uhteh lunggulh huai mahmah khat-in a kidim gupkhiatna sepna-ah ong makaih ding ahihi. Topa Jesu in kha bek a gum khia hilo-in cinate damsak, misite thosak, gilkialte anvak, meigong tagahte don-in numei naupangte avei nate ih zuihkul hi. Kawllai-in akigelh teh nainganzi (politic), batazi(religion), sipuazi(economic), lumuhzi(social) cih sepna te-ah lumuhzi lam ahihi. Minam vai cihna sungah hih thu (4) teng kihel hi-in nainganzi bek hilo hi. Beh-le-phung vai ka cih nopna hilo-in “mihing khantohna” lam hizaw hi.\nMihing khantohna(human development) tawh kisai a ki genteh mihing khat picing takin khantoh theih nading in, laitheihna (literacy), cidamna (health) le sumlutna (income) cih thumte huampah hi. Zogam pen laitheihna lamah kinang mahmah laihi. Sazian tuamtuam ih etteh Tedim gam bangpen Myanmar gambup lakah laitheilo penpawlah ah kihelzen hi. A hunlo pipi-in natna kibawl zolo-in kisi ziahziah mawkhi. Ih tuh thapaih vaimim na ngawnin ong vakzolo hi. Kim-le-pan singkung lopa a om sunsunlaite hanciam in kep huai lua mahmah tahi.\nTu hun laitak-in Zogam khuapite ah leitung bup nangawn a banzo phial biakinn hoihnono ih neizo ta hi. Lungdam kipah huai mahmah hi. Tun a hih leh mihing ministry ci ding ihhiam a mi mahmah ih puah hunta hi. Nek ding neilote, meigong tagahte, laisim theilo pilna sin zolote, cina zawngkhalte puah, huh, van kulta hi. Gilkial dangtak manin biakna dangah a va lut tangial mipih ih neihi. Kawl Buddhist te biakna a ki ko sakteh, a tattung (pagoda) uh kham-le-ngun tawh puah-in sum-le-pai piakhia ziahziah napi mipite an ngawl in puksi, zawng mahmah uh a kicih dan ih suak kha thei dinghi.\nTua ahih manin ih thulu dotna dawngle hang, biakna makaite’n siampi dinmun tawh gam-le-minam ong makaih hun lua ta hi. Tua bek thamlo in Jesu Khrist hong puak akidim, bucing gupkhiatna ngah theih nading in thasan in ong makaih suaktohtoh laina ding uh ih thum/ kun phapha nuam hi. Zomite Topan thupha hong pia hen!


url: =Paikhiatna 9 | Siantongluan.net\nPaikhiatna 9 |\nTua ciangin Topa in Moses tungah, "Faro kiangah pai-in ama kiangah, Topa, Hebru-te Pasian in hih bangin ci hi: "Amaute in keimah hong biak theihna dingin ka mite paisak in.\nBang hang hiam cih leh nang in amaute paisak ding nialin amaute na let lai leh,\nlo sunga om ganhing, sakolte, late, kalaohte, bawnghonte, leh tuuhonte tungah a nasia mahmah gimna ka tungsak ding hi.\nIsrael mite-a khempeuh khat beek a sihlohna dingin Israel-te ganhingte leh Egypt-te ganhingte kikalah Topa in a kilamdanna khat ka bawl ding hi," ci hi, ci-in gen in," a ci hi.\nTopa in a hun khat seh a, "Zing ciangin Topa in hih gam sungah hih na hong sem ding hi," a ci hi.\nA zing ciangin Topa in hih na sem hi. Egypt mite ganhing khempeuh si a, ahih hangin Israel mite ganhing khat zong silo hi.\nFaro in a en dingin mi sawl a, Israel-te ganhing khat zong na silo hi. Ahih hangin Faro lungsim khauh lai a, amah in mite paisaklo hi.\nTopa in Moses leh Aaron kiangah, "Meiphualpi panin khut dimin vut la un la, Faro muhin vantung lamah Moses in lawn hen.\nTua vutte, Egypt gam khempeuhah leivui nel bangin kithehthang ding a, Egypt gamsung khempeuhah mihing leh ganhing tungah meimatum suakin kilawhgawp ding hi," a ci hi.\nTua ahih ciangin amaute in meiphualpi panin vutte la-in Faro mai-ah ding uh a, Moses in vantung lamah tuate lawn a, tuate in mihing leh ganhing tungah meimatum piangsakin kilawhgawp hi.\nMitphial siamte in meimatum veina hangin Moses demzo nawnlo uh hi. Bang hang hiam cih leh mitphial siamte leh Egypt mite khempeuh in meimatum vei uh hi.\nAhih hangin Topa in Faro lungsim khauhsak a, Topa in Moses tunga a gensa bangin amah in amaute thu ngailo hi.\nTua ciangin Topa in Moses kiangah, "Zingsangin tho baih in la, Faro mai-ah dingin ama kiangah, Hebru mite Pasian, Topa in hih bangin ci hi: "Amaute in keimah hong biak theihna dingun ka mite paisak in.\nBang hang hiam cih leh leitung khempeuhah kei tawh a kibang khat beek omlo hi, ci-in na theihna dingin hih hunin na inn sungtawng dong leh na nasemte leh na mite tungah ka gimnate khempeuh kong tungsak ding hi.\nBang hang hiam cih leh tu-in keimah in ka khut zanin natna tawh nang leh na mite hong vatgawpin, leitung panin note hong kibeisak thei hi.\nAhi zongin leitung khempeuhah keima min a kipulak theihna dingin note tungah ka vangliatna lah ding deihna-in kong nungtasak lai hi.\nKa mite tungah nang kiliansak lai-in amaute na paisak kei hi.\nEn in, zing ciang tubang hunin Egypt gam a kisat-a kipanin tuhun dongin tua bang a kimu ngeilo, a tam mahmah gialpi ka kiasak ding hi.\nTua ahih ciangin tu-in mi sawl in la, na ganhingte leh gamlaka na neihte khempeuh a muanhuai bukna-ah koih in. Bang hang hiam cih leh inn-ah a kipaipihlo, gamlaka om mihing leh ganhing tungah gialpi kia ding a, amaute si ding uh hi," ci hi, ci-in gen in," a ci hi.\nTua ciangin Faro nasemte lak panin Topa thu a zahtak mi in ama silate leh a ganhingte inn-ah taisak hi.\nAhi zongin Topa thu a donlo mi in ama silate leh a ganhingte gamlakah nusia hi.\nTopa in Moses kiangah, "Egypt gamsung khempeuh-a mihing leh ganhing leh gamlak kungte khempeuh tungah gialpi a kiat theihna dingin vantung lamah na khut zan in," a ci hi.\nTua ciangin Moses in vantung lamah a ciangkhut a zan hi. Topa in van gingsakin gialpi kiasak a, leitungah keek kia suk hi. Topa in Egypt gam sungah gialpi zusak hi.\nEgypt gam minam khat a suah khit-a kipanin tua bang a om ngeilo, a tam mahmah gialpi leh gialpi lakah khua phia-in keek ging om tawntung hi.\nGialpi in Egypt gam sunga a om mihing leh ganhing, na khempeuh deenggawp hi. Gialpi in gamlak kung khempeuh deenggawp a, gamlak singkung khempeuh deengtan hi.\nIsrael mite a omna Goshen gam bekah gialpi kialo hi.\nTua ciangin Faro in mi sawlin Moses leh Aaron samsakin amaute kiangah, "Tutungin ka khial hi. Topa man hi. Kei leh ka mite ka khial uh hi.\nTopa tungah thum un. Bang hang hiam cih leh hih vanging leh gialpi kicingzo hi. Note kong paisak ding a, note na khawl nawn kei ding uh hi," a ci hi.\nMoses in ama kiangah, "Khuapi panin ka paikhiat khit phetin Topa lamah ka khut ka zan ding hi. Leitung pen Topa}-a hi, ci-in na theihna dingin vanging tawpin gialpi om nawnlo ding hi.\nAhih hangin nang leh na nasemte in ahih leh, Topa Pasian na zahtak nailohna uh ka thei hi," a ci hi.\n(Anthul kungte leh mangbuhham kisia hi. Bang hang hiam cih leh mangbuhhamte a vuih laitak hi a, anthul kungte a pak laitak ahi hi.\nAhih hangin mangbuh leh mangbuhmante sialo hi. Bang hang hiam cih leh tuate khangham nailo hi.)\nTua ahih ciangin Faro kiang pan khuapi pualamah Moses paikhia a, Topa lamah a khut zanin thu a ngen hi. Vanging leh gialpi tawp pah a, leitungah guah bua nawnlo hi.\nAhih hangin guah leh gialpi leh vanging a khawlna Faro in a muh ciangin amah khial lai a, amah leh a nasemte in a lungsim uh khauhsak uh hi.\nTua ahih ciangin Topa in Moses tung tawnin a gensa bangin Faro lungsim khauh lai a, amah in Israel mite paisaklo hi.\nTedim Lai Siangtho / Laibu: Paikhiatna 9


url: =Zomi Innkuan Laibu (History of Zomi Family) Laibu azom... Agelh - J. Gin Za Tuang - Laibu Saal\nHome > Zomi Innkuan Laibu - J. Gin Za Tuang > Zomi Innkuan Laibu (History of Zomi Family) Laibu azom... Agelh - J. Gin Za Tuang\nZomi Innkuan Laibu (History of Zomi Family) Laibu azom... Agelh - J. Gin Za Tuang\nZomi Innkuan Laibu (History of Zomi Family)\nLaibu pan azom.....\nKhua 9 Tawh Kido\nKam Hau Tedim Teeng (1856)\nSiah Nam 8\n24. Khan Thuam, Mualbeem khua a tun zawh a sawt lo-in, Leitawhtan saklam-a khua om teng tawh kido dingin a tate, Kam Haul eh Pau Kam tawh a kuan uh hi.\n9. Tawtak khuate tawh a kido uh hi.\n25. Gal sim a ciah cianhin, Khan Thuam in, nidanga amah thah a sawm, Tedim, Lamzang leh Losau te tungah a lungdan nai lo ahih ciangin, tua khuate nawk kawm in, a zak dah, a ngaih dah theihtheih dingin a ki gawp ngi-ngei hi. Tua ciangin, tua khuate zong lau in Meitei gam lam zuan in a tai uh hi. Lamzang ah Hatzaw nam Khoi Lam, Chin Kim, Kim Tel, Tel Khat leh adang inn 7 bek a om lai hi.\n26. Phalamte in Lamzang khua sim a sawm uh hi. Tua thu Lamzang te in a zak uh ciangin a lau uh-a, “Gal hang, gal siam khat zong in ki uk sak ni,” ci-in, Khan Thuam’ tapa Kam Hau sam in, a ki uk sak uh hi. Lamzang hausa Kam Hau ahih a theih uh ciangin simngam nawn lo uh hi. Ni dang lai in khua khat ah a pil, a hang khat in a uk leh tua khua kuamah in a sim zo kei hi.\n27. Kam Hau in Lamzang ah kum 5 a teen khit ciangin, Guite teenna Tedim khua ah a teeng nuam hi. Tua ciangin, Zahau gam Lamthuk innpipa kiangah, Tedim ah khua sat nuam ka hih ciangin, galte in hong sim leh hong huh in, tua hi leh kum 3 sim in sualpi khat kong pia ding hi,” a ci hi. Lamthuk innpipa in zong, “Kum 3 sim in sialpi khat hong pia ta in; galte in hong sim zawh loh na dingin kong huh ding hi,” a ci hi.\nKam Hau Tedim Teeng\n28. Kam Hau in Tedim ah khau sat in, a innkuanpihte tawh, a vek in inn 8 a pha uh hi. A sawt lo-in galte in sim in, Lamzang ah a taikik uh hi. Ahi zongin, khua pihte tawh vaihawm kik leuleu in Tedim zuankik ah-a, inn 35 pha uh hi. Kam Hau Tedim ah teengkik cih galte in a zak uh ciangin a sim leuleu uh hi. Tedim khua mei tawh a hal gawp uh hi. Galte a ciah khit ciangin, Tedim mah a zuankik veve uh hi. Galte in a sim zawh loh na dingin Tedim khua kiim ah kan a to uh hi. Tua kan tu dongin kimu thei lai hi.\n29. Tedim khua nihvei tak galte in a sim tak ciangin, Kam Hau zong lungdam lo-in a thukki nuam hi. Tua ciangin, Darlang leh Lamthuk innpipa kiangah, “Gal sim dingin hong huh un,” a cih ciangin a huh ding mi tampi a kuansak uh hi. Tuate tawh, Vanglai, Tungkhua, Tualzang, Theimual, Thangkhal, Belpi, Tawhtak, Khuadai, Lailui khuate tawh a va kisim uh hi. A zawhsa khuate kiangah, “No, kei khua a masa in nihvei hong sim in, ka khua mei tawh nong haltum sak uh hi. Tu in, ken’ kong zokik khin hi. Na teenna gam uh, keima gam suak khin hi, Tua ahih ciang in, a nuau-a bangin siah nong pia ding uh hi. Hong piate bek kei gam sungah teeng thei ding hi,” a ci hi.\n30. Siah Nam 8\n(1) Kei gam lo in na khawh man un, kum khat in, inn khat in, taang seu khat nong pia ding uh hi. Tua pen “taangseu siah” kici hi.\n(2) Khua sat-a na teen man un, kum 3 sim in sialpi khat, khua khat in nong pia ding uh hi. Tua pen “sial siah” kici hi.\n(3) Na khawisa na ganhingte un keima gam-a lopate ne aih uh ciangin, a liang khat nonh pia ding uh hi. Tua pen “inn-saliang” kici hi.\n(4) Na sih uh ciangin, na gawh uh gan a taksa bak khat nong pia ding uh hi, Tua pen “dak sap” kici hi.\n(5) Na gante uh uk pua ah na zuak uh leh, na zuak man un, dangka peek khat nong pia ding uh hi. Tua pen “sial liang man” kici hi.\n(6) Gampa lak-a om gamsa na mat uh ciangin, na mat uh a liang khat nong pia ding uh hi. Tua pen “gamsa liang” kici hi.\n(7) Tuk lai in khatvei, khal lai in khatvei, ka lo na kho ding uh hi, Tua pen “Tuk-tha khal-tha” kici hi.\n(8) Gamdangah a lal na om uh leh na inn, na lo uh na zuak thei kei ding uh hi. Tuate keima aa a suak ding hi.\nA zawhsa khua khempeuh in zong, “Kong pi amah ding uh hi, ko hong uk in,” ci-in a kiciam uh hi.\nTua khit ciangin, Kahgen khua sim in, hausanu man in Tedim ah a ciahpih uh hi.\nTedim a tun’ uh ciangin, Kahgen hausanu in, “Hong that kei un la, hong ciahkik sak un, khua khat a man khibah khat kong pia dinga, ka mipi dangteng na khut sungah kong tut zawh na dingin kong vaihawm ding hi,” ci-a a thuum ciangin, a ciahkik sak uh hi.\nKahgen hausanu in a kamciamsa mah bangin, khua khat a man khibah khat a pia hi. Tua ciangin, Lawzang mual leh Suangkhang mual kikal-a teeng khua, Khawnal, Lomzang, Takzang, Salzang, Phuntong, Ainah, Tualpi, Tonzang, Bunghu, Phaitu, Thanglaw, Gelmual,Khawmun, Zanlang, Khamzang, Sialmawng, Vomsen khuate ah pai kawikawi in, hi bangin thu a va gen hi.\n“Kam Hau in ei khua hong sim-a, I sih gam sangin, do lo-in, ama khut sungah ki ap pak lehang hoih zaw ding hi. Ngeina bangin siah pia in, amah ki uk sak lehang hoihzaw ding hi.” a ci uh hi. Tua khuate zong thukimpah uh-a, Kam Hau kiang ah pai in, “Hong sim kei in la, hong uk ta in. Ngeina bangin siah kong pia ding uh hi,” a ci uh hi.\nItem Reviewed: Zomi Innkuan Laibu (History of Zomi Family) Laibu azom... Agelh - J. Gin Za Tuang Description: Rating: 5 Reviewed By: Cinpu Zomi